BANJIR: IBU UTAMAKAN SELAMAT BAJU SEKOLAH EMPAT ANAK

KLUANG: Seorang ibu tunggal hanya sempat menyelamatkan dokumen penting dan pakaian sekolah baharu empat anaknya apabila air banjir naik mendadak di rumahnya di Jalan Sawi, Yap Tau Sah, di sini Selasa lepas.

Nor Azimah Ibrahim, 39, berkata kejadian pada waktu malam itu berlaku ketika dia baru pulang kerja dan terus menyelamatkan dokumen serta barangan penting.

Nor Azimah berkata dia bagaimanapun gagal menyelamatkan kereta Perodua Kancil miliknya kerana air telah mencecah hingga 0.6 meter.

“Tak sempat nak angkat apa-apa, yang dapat dokumen, baju sekolah. Yang penting sudah beli kelengkapan anak-anak untuk penggal baharu macam beg, kasut… itu yang penting,” katanya yang ditemui di rumahnya di sini hari ini.

Nor Azimah yang mempunyai anak perempuan berusia tujuh, 10, 13 dan 17 tahun berkata dia bersyukur kejadian kali ini tidak seburuk pada 2006.

“Masa tu (banjir 2006), air naik tinggi sampai paras tingkap, tak sempat nak capai apa-apa, jadi kami tinggal sehelai sepinggang,” katanya yang turut dibantu abangnya dan kakak ipar mengemas rumah.

Sementara itu, Idris Kassim, 52, mengakui air yang meningkat terlalu cepat membuatkan dia dan isteri tidak sempat mencapai apa-apa selain dokumen penting dan buku sekolah anak.

Idris berkata dia bagaimanapun sempat mengalihkan dua motosikal ke tempat tinggi susulan amaran daripada pihak berkuasa.

“Alhamdulillah, tak teruk berbanding dulu tetapi sebab air naik mendadak, (hanya) dapat selamatkan dokumen penting, buku sekolah anak,” katanya yang berkhidmat sebagai posmen.

Setakat 12 tengah hari tadi, seramai 26,633 mangsa banjir telah dipindahkan ke 193 pusat pemindahan sementara dengan Kluang menjadi daerah kedua paling terjejas melibatkan 5,470 mangsa. –AlHijrah Online


MAHASISWA TERJEBAK, AMBIL TINDAKAN TEGAS TERHADAP KEGIATAN ‘SUGAR DADDY’ – AHMAD MARZUK

KOTA BHARU: Kerajaan mengambil tindakan tegas terhadap individu yang terlibat dengan kegiatan ‘sugar daddy’ termasuk pengendali aplikasi ‘Sugarbook’ yang mempromosikan kegiatan itu.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, dakwaan peningkatan jumlah mahasiswa yang terlibat dalam kegiatan tidak bermoral itu sangat mengecewakan.

“Aplikasi itu juga perlu dihalang daripada digunakan di negara ini, kita tidak boleh mendorong rakyat untuk melakukan perkara yang tidak betul, melanggar undang-undang dan hukum menerusi aplikasi tersebut,” katanya selepas menyampaikan Sumbangan Musaadah COVID-19 kepada pemandu teksi Lapangan Terbang Sultan Ismail Petra (LTSIP) di Pengkalan Chepa.

Mengulas lanjut, Ahmad Marzuk memaklumkan perkara tersebut masih dalam siasatan kerajaan dan kementerian termasuk Kementerian Pengajian Tinggi (KPT) dan Suruhanjaya Komunikasi dan Multimedia Malaysia (SKMM) bagi mengenakan tindakan sewajarnya.

Terdahulu, Presiden Majlis Perundingan Pelajar Kebangsaan, Muhammad Amir Asyraf Mohd Sabri, berkata statistik mendapati seramai 12,705 pelajar Institusi Pengajian Tinggi (IPT) berdaftar dengan suatu aplikasi untuk mencari ‘sugar daddy’.

Menurutnya, peningkatan lebih 40 peratus pendaftaran pengguna baharu aplikasi tersebut menggambarkan keruntuhan moral serta kegawatan kewangan mahasiswa akibat desakan hidup sewaktu COVID-19.—AlHijrah Online


EBIT LEW BELI AIR DUA LORI UNTUK DIAGIHKAN

KUALA LUMPUR: Sedih dengan masalah air yang menimpa penduduk di beberapa kawasan di Lembah Klang, pendakwah terkenal Ebit Lew membeli air dan diisi ke dalam dua buah lori tangki untuk diagihkan.

Menurut beliau, air tersebut telah diagihkan pihaknya bermula jam 10 malam semalam.

“Dari 10 malam kami keluar rumah uruskan sampai subuh dan sekarang masih belum selesai mengagihkan air di kawasan pinggiran Batu Caves.

“Bila saya tengok rumah saya tiada air. Saya cepat-cepat belikan air mineral untuk anak-anak. Saya fikir macam manalah orang di luar sana. Ya Allah. Sekali tengok orang beratur. Paling sayu pakcik makcik tua-tua nak air. Ada yang saya minta anak muda bersama saya bantu angkatkan,” katanya dalam hantaran di Facebook rasminya.

Dalam hantaran di Facebooknya Ebit Lew turut berdoa masalah ketiadaan air dipermudahkan Allah SWT.

“Ada adik kecil-kecil sangat datang ambil air. Untuk masak dan minum agaknya. Ya Allah. Bantulah semua negeri-negeri yang ada masalah air permudahkanlah ya Allah. Bukalah jalan buat kami semua.

“Pohon doa yer. Ramai sangat yang minta tolong. Ada pusat dialisis dan klinik pun memerlukan. InsyaAllah doakan semuanya dimudahkan,” katanya. — AlHijrah Online


PESAWAT CHINA TERHEMPAS: KOTAK HITAM KEDUA BERJAYA DIJUMPAI

NANNING: Kotak hitam kedua pesawat China Eastern Airlines yang terhempas pada Isnin di Wilayah Autonomi Guangxi Zhuang, selatan China berjaya dijumpai pada Ahad, lapor agensi berita Xinhua, memetik kenyataan ibu pejabat tindak balas kecemasan negara.

Pesawat Boeing 737 yang berlepas dari Kunming di barat daya China, dalam perjalanan menuju ke Guangzhou, terhempas di kawasan pergunungan daerah Tengxian, Guangxi, pada 2.38 petang Isnin.

Kesemua 132 penumpang dan anak kapal disahkan terkorban.

Kotak hitam pertama, dipercayai perakam suara bahagian kokpit berjaya ditemukan pada Rabu.

Kerja-kerja memuat turun dan menganalisis data dari kotak hitam pertama kini giat dijalankan. –AlHijrah Online


DIBALIK TIRAI BESI, BEKAS USTAZAH RINDU ANAK TERKENANG SYAWAL

BACHOK: Tatkala mendengar takbir Hari Raya Aidilfitri, perasaan sayu mula menyelubungi jiwa Mika (bukan nama sebenar) apabila terkenangkan wajah keluarga dan anak-anak yang sedang gembira meraikan 1 Syawal.

Mika, 34, berkata walaupun  sedang menjalani program Rawatan dan Pemulihan Dalam Institusi (RPDI) dua tahun hingga tiga tahun di Pusat Pemulihan Penagihan Narkotik (Puspen) Bachok, pengalaman berjauhan dengan keluarga amat menyedihkan namun itulah pengorbanan yang perlu dilaluinya.

“Banyak kenangan… saya rindu ketika menyambut hari raya, saya dapat bayangkan bagaimana saya uruskan empat anak saya berusia 2 hingga 12 tahun buat persiapan raya.”

“Teringat abah dan emak yang sentiasa sibuk di dapur sediakan juadah hari raya bersama 11 lagi adik beradik yang lain, selain dapat kumpul beramai-ramai dengan sanak saudara, itulah suasana hari raya yang masih segar dalam ingatan saya,” katanya ketika ditemui Bernama di Puspen Bachok, di sini hari ini.

Bercerita lanjut, ibu tunggal yang juga merupakan bekas guru Kelas Al-Quran dan Fardhu Ain (KAFA) tidak menyangka kehidupannya berubah sekelip mata apabila mula terjebak dengan najis dadah (syabu) ketika berusia 22 tahun angkara pengaruh sahabatnya.

“Saya memang tidak pernah kenal bagaimana rupa dan bentuk dadah jenis syabu sehinggakan pada suatu hari semasa badan saya berasa lenguh, saya telah meminta bantuan daripada kawan saya untuk mencari ubat tahan sakit, dia bagi syabu untuk cuba dan badan saya tiba-tiba berasa lega.”

“Rentetan daripada kejadian itu kehidupan saya terus bergelumang dengan dadah dan lama-kelamaan segala kesenangan yang dimiliki seperti kerjaya, kereta, barang kemas dan sebagainya dijual serta digadai begitu sahaja,” katanya yang tidak dapat mengawal emosi serta tingkah laku ketika mengambil dadah itu.

Menyedari bahawa dia perlu berubah, Mika akur dengan keputusan keluarga yang menghantarnya ke Puspen Bachok untuk menerima rawatan dan pemulihan supaya menjadi insan yang lebih baik.

“Alhamdulillah, sejak saya berada di Puspen Bachok banyak perkara serta ilmu yang saya pelajari, malah rakan-rakan yang senasib dengan saya terus berusaha untuk berubah ke arah kebaikan.”

“Saya tidak akan ingat lagi titik hitam yang pernah hancurkan kehidupan saya kerana segala ujian yang dilalui sebelum ini adalah sejarah bagi saya. Kepada penagih-penagih yang masih bebas, ayuhlah kembali ke pangkal jalan, masih belum terlambat lagi untuk berubah,” katanya.–AlHijrah Online


24 PELAJAR ALAMI PENING, MUNTAH DIPERCAYAI AKIBAT PENCEMARAN KIMIA

JOHOR BAHRU: Seramai 24 pelajar dan dua petugas kantin Sekolah Kebangsaan (SK) Sungai Tiram, Ulu Tiram di sini mengalami pening dan muntah selepas dipercayai terhidu bau pencemaran kimia di sekolah itu semalam.

Ketua Balai Balai Bomba dan Penyelamat Johor Jaya Penolong Kanan Penguasa Bomba Mohd Faiz Ramli berkata dua guru sekolah itu turut mengalami pening dalam insiden berkenaan.

Beliau berkata sebaik menerima panggilan kecemasan berhubung insiden itu pada 3.13 petang, seramai 17 anggota termasuk Pasukan Khas Pengurusan Bahan Berbahaya (HAZMAT) bergegas ke lokasi kejadian.

“Setibanya Pasukan Keluaran Operasi (PKO) di tempat kejadian, didapati ada beberapa mangsa mengalami pening dan muntah dan PKO bertindak membuat penilaian bagi mencari punca bau pencemaran itu. Kesemua pelajar dan guru diarah meninggalkan kawasan sekolah dengan segera serta mendapatkan rawatan di klinik berhampiran.

“PKO bertindak membuat bacaan udara di lokasi kejadian secara berkala bersama pihak Jabatan Alam Sekitar (JAS) Negeri Johor. Fokus utama melibatkan keluasan radius lima kilometer di sekitar sekolah memandangkan punca bahan masih belum ditemui,” menurutnya dalam kenyataan semalam.

Mohd Faiz berkata antara langkah yang dilakukan HAZMAT untuk mengenal pasti punca pencemaran ialah membuat pengesanan akhir termasuk menggunakan pengesan jarak jauh, gasmet dan rad di beberapa sektor yang ditetapkan.

“Pada kira-kira 6 petang semalam, tindakan pengesanan telah dilakukan di lima sektor. Pengesanan di sektor lima iaitu di kawasan sebuah kilang dengan menggunakan gasmet GT5000 mendapati terdapat peningkatan bacaan metil mercaptan sebanyak 50 ppm (bahagian setiap juta).

“Setelah membuat penilaian di lokasi terdapat peningkatan bacaan metil mercaptan itu, didapati berlaku aktiviti pembakaran tangki IBC yang mengandungi bahan buangan dalam bentuk pepejal dan cecair serta pelupusan bahan pepejal dan sisa cecair ke laluan tali air di sungai berhampiran,” katanya.

Beliau berkata hasil penemuan itu, operasi seterusnya diserah kepada pihak JAS Negeri Johor untuk tindakan lanjut. –AlHijrah Online


PELAJAR LEMAS CUBA SELAMATKAN RAKAN TERGELINCIR DI LATA GULING

JELI: Kegembiraan tiga rakan mandi-manda di Lata Guling, Sungai Rual, dekat sini hari ini berakhir tragedi apabila seorang daripada mereka ditemukan lemas.

Lebih memilukan, kejadian berlaku ketika Nor Aina Mohd Nasir, 17, pelajar tingkatan lima Sekolah Menengah Kebangsaan (SMK) Jeli mahu menyelamatkan seorang rakannya yang tergelincir.

Ketua Polis Daerah Jeli Supt Ahmad Ariffin berkata Nor Aina yang berasal dari Kampung Pasir Dusun bersama dua rakannya itu telah ke tempat kejadian untuk mandi pada 2.30 petang.

“Kira-kira 3.05 petang, rakan Nor Aina iaitu Rosmaidayu Mohd Rasyid, 17, yang turun untuk mandi di lata itu telah tergelincir. Melihat keadaan itu, Nor Aina cuba menyelamatkan Rosmaidayu namun dia turut dihanyutkan air dan tenggelam,” katanya dalam kenyataan hari ini.

Ahmad berkata Rosmaidayu berjaya diselamatkan oleh penduduk kampung namun Nor Aina gagal ditemukan.

“Pada 3.35 petang, mangsa dijumpai abang kandungnya selepas melakukan selaman di kawasan kejadian. Mayat mangsa dibawa ke Hospital Jeli untuk bedah siasat,” katanya. –AlHijrah Online


EMPAT TERMASUK DUA KANAK-KANAK CEDERA DALAM KEBAKARAN

KUALA LUMPUR: Empat termasuk dua kanak-kanak cedera dalam kebakaran di sebuah apartmen di Desa Aman Puri, Kepong, di sini, awal pagi ini.

Pengarah Jabatan Bomba dan Penyelamat Selangor Datuk Norazam Khamis berkata mereka yang cedera merupakan dua wanita, seorang kanak-kanak lelaki dan seorang kanak-kanak perempuan.

“Kejadian dipercayai berlaku kira-kira pukul 3 pagi melibatkan sebuah apartmen di tingkat satu di bangunan 12 tingkat yang didiami oleh tujuh penghuni warga tempatan. Semasa bomba tiba di tempat kejadian, kebakaran telah pun berjaya dipadam oleh orang awam.

“Siasatan awal mendapati kebakaran melibatkan sofa yang berada di ruang tamu sebelum merebak ke bahagian lain menyebabkan kerosakan lebih kurang 30 hingga 40 peratus di unit apartmen berkenaan,” katanya.

Norazam berkata mangsa yang mengalami kecederaan melecur di muka, tangan serta kaki dibawa ke Hospital Selayang untuk rawatan lanjut.

Punca sebenar kebakaran dan jumlah kerugian masih dalam siasatan.–AlHijrah Online


Pengajian media perlu tepati kehendak semasa

SUBANG JAYA – Pengajian Media dan Komunikasi di peringkat institusi
pengajian tinggi (IPT) perlu dikaji semula bagi melahirkan graduan yang
bertepatan dengan kehendak industri semasa.

Tokoh Wartawan Negara 2018, Tan Sri Johan Jaaffar berkata, silibus
pengajian itu memerlukan penambahbaikan supaya kekal relevan dengan peredaran
industri yang berbeza dengan masa lalu.

“Saya percaya tiada pengajian yang tidak relevan, termasuk pengajian
media. Kita perlu melihat semula kurikulum media, sukatan pelajaran yang
diajarkan. Realiti media hari ini berbeza dengan realiti 10-20 tahun lalu. Pengajian
media atau ‘media studies’ di universiti itu harus dilihat semula,” katanya.

Johan yang juga bekas pengerusi Media Prima Sdn Bhd berkata, syarikat
media arus perdana perlu menyusun strategi bagi menghadapi persaingan dengan
media sosial yang lebih menguasai pengaruh pengiklanan dan penyampaian
maklumat.

Tambahnya, model perniagaan yang diguna pakai ketika ini dilihat tidak lagi
sesuai dengan keperluan semasa.

Johan berkata demikian selepas menyampaikan ucaptama pada Forum Media Kebangsaan
anjuran Institut Akhbar Malaysia (MPI) dengan kerjasama Taylor’s University di sini
pagi tadi.

Turut hadir Ketua Pegawai Eksekutif MPI, Datuk Chamil Wariya dan Dr.
Latiffah Pawanteh, Ketua Pengajian Media dan Komunikasi Taylor’s University serta
Ketua Pegawai Eksekutif TV AlHijrah, Namanzee Harris.


NAJIB NAFI DAKWAAN BELIAU AKAN DIBEBASKAN SEGERA JIKA BN MENANG PRU15

KUALA LUMPUR: Datuk Seri Najib Tun Razak menafikan dakwaan bahawa beliau akan dibebaskan segera menerusi pengampunan diraja jika Barisan Nasional memenangi Pilihan Raya Umum ke-15 (PRU15).

Tetuan Shafee & Co melalui kenyataan hari ini memaklumkan bahawa Najib meluahkan kekecewaan mendalam beliau terhadap tindakan menggunakan namanya dalam propaganda politik yang tidak berasas meskipun bekas Perdana Menteri itu sudah dipenjarakan.

“Anak guam kami ingin menafikan sekeras-kerasnya kesemua dakwaan ini. Anak guam kami telah secara konsisten, sejak permulaan perbicaraannya pada 2018, menyatakan bahawa beliau mahu dibebaskan melalui proses kehakiman di mahkamah kerana beliau bukan sahaja ingin mendapatkan kebebasan tetapi juga membuktikan integriti dan legasinya.

“Beliau yakin bahawa peluang terbaiknya untuk dibebaskan ialah melalui permohonan semakan kehakiman yang dikemukakan selaras dengan Peraturan 137 Kaedah-Kaedah Mahkamah Persekutuan 1995.

“Permohonan Najib secara khusus bersandarkan kepada asas bahawa proses dan keputusan yang dibuat oleh Mahkamah Persekutuan dalam rayuan beliau terjumlah kepada menafikan hak perlembagaannya bagi perbicaraan yang adil kerana peguam tidak diberi peluang melakukan persiapan rapi sehingga menyebabkan tiada hujah dikemukakan sekali gus meletakkan anak guam kami dalam situasi tanpa wakil pembelaan yang efektif di mahkamah,” menurut kenyataan itu.

Kenyataan itu menyebut jika keputusan permohonan semakan kehakiman memihak kepada Najib, bekas Perdana Menteri tersebut akan memohon perbicaraan semula bagi membuktikan bahawa beliau tidak bersalah.

Najib, 69, kini meringkuk di Penjara Kajang selepas Mahkamah Persekutuan pada 23 Ogos lepas mengekalkan sabitan dan hukuman penjara 12 tahun serta denda RM210 juta yang dijatuhkan ke atasnya selepas beliau didapati bersalah menyeleweng RM42 juta dana SRC International Sdn Bhd. –AlHijrah Online


BEKALAN AIR DI EMPAT KAWASAN HAMPIR PULIH

KUALA LUMPUR: Bekalan air di kawasan Petaling, Sepang, Hulu Langat dan Kuala Langat yang terjejas ekoran pencemaran bau di Sungai Semenyih hampir pulih sepenuhnya, dengan pemulihan keseluruhan mencapai tahap 98.4 peratus pulih setakat 6 pagi tadi.

Ketua Jabatan Komunikasi Korporat Pengurusan Air Selangor Sdn Bhd (Air Selangor) Abdul Halem Mat Som berkata berdasarkan bacaan semasa peratusan pemulihan, di Petaling menunjukkan tahap 97.3 peratus pulih, Hulu Langat 98.8 peratus, Sepang dan Putrajaya 99.1 peratus, dan di Kuala Langat telah pulih sepenuhnya.

“Walaupun bekalan air semakin pulih di hampir semua kawasan, Air Selangor masih menggerakkan bantuan kecemasan seperti lori tangki, PKS (Pusat Khidmat Setempat) dan pili-pili awam sehingga keseluruhan kawasan pulih sepenuhnya,” katanya dalam kenyataan di sini, pagi ini.

Sabtu lepas, Loji Rawatan Air (LRA) Sungai Semenyih terpaksa dihenti tugas sepenuhnya ekoran insiden pencemaran bau di Sungai Semenyih, berpunca daripada perbuatan tidak bertanggungjawab pihak tertentu membuang bahan sisa buangan haram di lurang pembentungan sekitar loji milik Indah Water Konsortium Sdn Bhd.

Susulan penutupan itu 366 kawasan dengan akaun pengguna sebanyak 328,957 di Wilayah Petaling, Hulu Langat, Kuala Langat dan Sepang telah terjejas. –BERNAMA


PRN: MESYUARAT KHAS SPR RABU 5 JULAI

KUALA LUMPUR: Suruhanjaya Pilihan Raya (SPR) akan mengadakan mesyuarat khas pada Rabu ini untuk membincangkan tarikh-tarikh penting Pilihan Raya Negeri (PRN) bagi enam negeri yang terlibat.

Setiausaha SPR Datuk Ikmalrudin Ishak berkata mesyuarat itu susulan penerimaan notis pembubaran rasmi Dewan Undangan Negeri (DUN) Kedah, Kelantan, Terengganu, Pulau Pinang, Selangor dan Negeri Sembilan daripada Speaker DUN masing-masing.

“Mesyuarat khas tersebut akan dipengerusikan oleh Pengerusi SPR Tan Sri Abdul Ghani Salleh yang akan membincangkan tarikh-tarikh penting PRN seperti tarikh writ pilihan raya, hari penamaan calon, hari pengundian, daftar pemilih yang akan digunakan dan lain-lain persiapan bagi melaksanakan pilihan raya tersebut,” katanya dalam kenyataan hari ini.

Satu sidang media juga akan diadakan sejurus selepas mesyuarat khas tersebut.–AlHijrah Online


SEMBILAN SEKATAN JALAN RAYA DI LEBUHRAYA PLUS

PETALING JAYA: PLUS Malaysia Berhad (PLUS) memaklumkan sebanyak sembilan Sekatan Jalan Raya (SJR) setakat ini di lebuhraya miliknya oleh pihak berkuasa.

SJR tersebut dilakukan bagi membantu pihak berkuasa memastikan orang ramai yang tidak mempunyai kebenaran melakukan perjalanan rentas daerah dan negeri di kawasan Perintah Kawalan Pergerakan Bersyarat (PKPB).

Antara laluan yang dikenakan sekatan jalan raya di lebuhraya PLUS adalah Plaza Tol Jalan Duta, Setia Alam, Shah Alam, Putra Mahkota, Sungai Buaya, Bukit Tagar, Bukit Beruntung, Lembah Beringin dan Seafield.

Orang ramai yang tidak mempunyai sebarang urusan penting, disarankan untuk duduk di rumah supaya dapat mengurangkan kadar kesesakan jalan raya.

PKPB dilaksanakan di negeri Selangor, Kuala Lumpur dan Putrajaya, bermula dari 14 Oktober hingga 27 Oktober. —AlHijrah Online


SUAMI MAUT, ISTERI PATAH KAKI DALAM NAHAS KENDERAAN BERTEMBUNG

JERANTUT: Seorang lelaki maut selepas motosikal yang ditunggangnya bertembung dengan sebuah kereta di Kilometer 17, Jalan Jerantut-Benta berdekatan Kampung Som, pagi tadi.

Dalam nahas tersebut, isteri kepada mangsa yang membonceng motosikal jenis SYM bersama suaminya patah kaki dan dihantar ke Unit Kecemasan Hospital Jerantut.

Ketua Polis Daerah Jerantut Supt Mazlan Hassan berkata, kereta jenis Myvi yang dipandu seorang lelaki berusia 19 tahun telah hilang kawalan semasa di lokasi kejadian.

“Pasangan berusia 25 tahun yang menaiki motosikal itu datang dari Damak ke bandar Jerantut telah bertembung dengan kereta Myvi yang datang dari arah bertentangan.

“Pemandu kereta Myvi telah gagal mengawal kenderaan dipandunya lalu masuk ke laluan bertentangan dan bertembung dengan motosikal yang dinaiki pasangan suami isteri itu,” katanya seperti dilapor media tempatan.

Mazlan Hassan berkata, penunggang yang bertugas di Ladang Risda Damak, Jerantut itu cedera di bahagian kepala dan punca kematian akan diketahui selepas bedah siasat dijalankan.

“Keputusan ujian air kencing yang dijalankan terhadap pemandu kereta tersebut didapati negatif dan pemandu kereta itu ditahan polis.

“Kemalangan itu diklasifikasikan di bawah Seksyen 41(1) Akta Pengangkutan Jalan (APJ) 1987,” katanya.–AlHijrah Online


JENAZAH PENDAKI EVEREST, AWANG ASKANDAR SELAMAT DIKEBUMIKAN

PAPAR: Jenazah peserta misi pendakian Malaysia Everest 2023 (ME2023) Lt Kol Awang Askandar Ampuan Yaacub, selamat dikebumikan di Tanah Perkuburan Islam Kampung Benoni di sini pada 5.20 petang ini.

Terdahulu jenazah Awang Askandar, 56, yang juga Pengarah Angkatan Pertahanan Awam Malaysia (APM) Kedah, tiba di Lapangan Terbang Antarabangsa Kota Kinabalu (KKIA) kira-kira 2.15 petang tadi.

Jenazah Allahyarham diterbangkan dengan penerbangan MH2646 pada 11.35 pagi tadi dari Lapangan Terbang Antarabangsa Kuala Lumpur (KLIA).

Hadirin kemudan membaca doa ringkas mendoakan kesejahteraan Allahyarham dan kemudian seramai 10 pegawai APM Sabah membawa jenazah dengan kawad penghormatan dari kawasan kargo ke dalam van jenazah.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali, Timbalan Menteri Luar Datuk Muhammad Alamin, Ketua Pesuruhjaya APM Aminurrahim Mohamed, serta abang Allahyarham iaitu Awang Asim Ampuan Yaacub, 57, antara yang hadir.

Pada kira-kira 2.30 petang, jenazah Allahyarham kemudian dibawa ke rumah keluarganya di Kampung Benoni, Papar dari KKIA, sebelum tiba di Masjid Jamek As Salam kampung tersebut pada 3.37 petang untuk dimandikan dan dikafankan.

Jenazah Awang Askandar kemudian disembahyangkan dengan diimamkan Imam Masjid Jamek As Salam Hamdani Omar bersama para hadirin sebelum dibawa ke Tanah Perkuburan Islam Kampung Benoni dengan mengikut istiadat penghormatan APM pada 4.38 petang dan selamat dikebumikan petang ini.

Media tempatan sebelum ini melaporkan Awang Askandar meninggal dunia sehari selepas terjatuh ketika melakukan pendakian ke Gunung Everest dan hanya memerlukan kira-kira 20 minit untuk sampai ke puncak, pada ketinggian kira-kira 8,000 meter dari aras laut.–AlHijrah Online


19 WARGA ASING TERBUNUH DALAM REMPUHAN DI ITAEWON, KOREA SELATAN

SEOUL: Sekurang-kurangnya 19 warga asing disahkan maut dalam kejadian rempuhan semasa sambutan Halloween di daerah Itaewon di Seoul, lapor Agensi Berita Yonhap memetik kenyataan pihak bomba.

Angka kematian meningkat kepada 151 dengan 19 daripadanya dikenal pasti sebagai warga asing berasal dari Iran, Uzbekistan, China dan Norway, kata ketua jabatan bomba di Yongsan Choi Seong Beom dalam sesi taklimat.

Mereka yang terbunuh terdiri 97 perempuan dan 54 lelaki.

Presiden Yoon Suk Yeol dalam ucapannya secara langsung dari pejabat presiden berkata: “tragedi dan bencana pada Sabtu itu tidak sepatutnya berlaku.”

Presiden juga mengumumkan negara akan berkabung susulan kejadian itu.

Rempuhan itu disifatkan insiden terburuk di Korea Selatan sejak tragedi feri Sewol karam pada 2014 mengorbankan 304 nyawa, kebanyakannya pelajar sekolah menengah.

Sambutan itu merupakan acara Halloween pertama di Seoul dalam tempoh tiga tahun selepas negara itu menarik balik kebanyakan sekatan COVID-19.

Punca sebenar kejadian masih belum diketahui. –AlHijrah Online


DUA LELAKI MAUT AKIBAT LEMAS SEMASA SELAMATKAN IBU, ADIK

GERIK: Dua lelaki lemas ketika cuba menyelamatkan ibu dan adik mereka yang hampir lemas semasa mandi di Sungai Air Beruk, Kampung Padang Stang, di sini petang semalam.

Kejadian berlaku kira-kira jam 3 petang itu melibatkan Abdul Rahman Ramli, 26, dan abang iparnya, Ahmad Asymuni Idris, 42, yang disahkan meninggal dunia di tempat kejadian akibat lemas.

Ketua Polis Daerah Gerik, Supt Zulkifli Mahmood berkata, kejadian berlaku apabila kedua-dua mangsa berusaha menyelamatkan ibu dan adik Abdul Rahman yang hampir lemas.

“Mangsa bersama keluarga terdiri daripada ibu dan adik-beradik serta anak-anak saudara pergi ke tempat kejadian untuk mandi sungai, sebelum ibu mangsa (Abdul Rahman) hampir lemas.

“Ibu mangsa dapat diselamatkan bersama adik mangsa yang turut hampir lemas, manakala kedua-dua mangsa disahkan meninggal dunia di tempat kejadian oleh pasukan perubatan dari Hospital Gerik,” katanya.

Kedua-dua mayat mangsa dihantar ke Unit Forensik Hospital Gerik untuk dibedah siasat sementara ibu dan adik mangsa dihantar ke hospital yang sama untuk rawatan dan dilaporkan keadaan mereka stabil.–AlHijrah Online


AMBIL PESANAN NASI GANJA GUNA HELIKOPTER

IPOH: Sebuah helikopter mendarat di Padang Ipoh untuk mengambil pesanan 36 bungkus nasi ganja yang ditempah di sebuah kedai menjual nasi kandar terkemuka di bandar raya itu, hari ini.

Kehadiran helikopter yang dipercayai milik sebuah syarikat swasta bagi mengambil tempahan pelanggan dari Kuala Lumpur itu mengejutkan orang ramai kerana ia terbang rendah sebelum mendarat.

Ketua Polis Perak, Datuk Mior Faridalatrash Wahid yang mengulas pendaratan helikopter itu berkata, semakan dengan Pihak Berkuasa Penerbangan Awam Malaysia (CAAM) Ipoh didapati helikopter tersebut hanya mendapat kebenaran untuk mendarat di Lapangan Terbang Sultan Azlan Shah (LTSAS), Ipoh.

“Helikopter tersebut didapati mendarat di Padang Ipoh pada pukul 9.55 hingga 10.15 pagi ini.

“Helikopter tersebut tidak mendapat kebenaran mendarat di Padang Ipoh. Kita sudah salurkan info ini kepada pihak CAAM Ipoh,” katanya ketika dihubungi pemberita di sini hari ini.

Sementara itu, pemilik kedai perniagaan nasi ganja terbabit mengesahkan menerima tempahan 36 bungkus nasi berlauk ayam, daging, telur masin dari pelanggan di Kuala Lumpur.

Menurut beliau, pada awalnya dia meragui tempahan itu benar atau gurauan kerana diberitahu pesanan akan diambil menggunakan helikopter.

“Saya agak ragu-ragu juga kerana tidak pernah ada pelanggan yang mengambil tempahan dengan menaiki helikopter. Namun saya terkejut kerana rupa-rupanya tempahan makanan memang benar diambil menggunakan helikopter.

“Ini pertama kali tempahan diambil oleh pelanggan menggunakan helikopter. Ini merupakan tempahan paling mewah yang pernah saya terima tetapi harganya tetap sama iaitu RM10 setiap bungkus,” katanya.

–AlHijrah Online / Hamimah Hamid


Netanyahu arah sekat dana Qatar ke Gaza

TEl AVI, 24 Januari – Perdana
Menteri Israel Benjamin Netanyahu mengarahkan dana Qatar ke Genting Gaza yang
dikepung dihentikan.

Netanyahu mengeluarkan arahan itu
selepas seorang askar Israel cedera ringan terkena peluru yang didakwa
dilepaskan dari Gaza dalam kejadian kelmarin.

Sinar Online melaporkan dana itu
sepatutnya dihantar ke Gaza semalam selepas ia disekat selama seminggu oleh
rejim Zionis.

Dalam kejadian kelmarin, seorang
askar Israel cedera terkena peluru berhampiran pagar sempadan.

Insiden itu berlaku tidak lama
selepas serangan artileri Israel di Al-Breij yang membunuh seorang rakyat
Palestin dan mencederakan empat yang lain.


SULTAN JOHOR TITAHKAN STATUS WANITA KAHWIN DI INDIA DISEMAK, YAKIN MAKLUMAT DITERIMA DALAM MASA TERDEKAT

KUALA LUMPUR: Sultan Johor, Sultan Ibrahim Ibni Al-Marhum Sultan Iskandar menitahkan rasa duka citanya terhadap berita yang tersebar berhubung seorang wanita bangsa Johor yang dikatakan telah melangsungkan pernikahan di India tidak berdasarkan hukum syarak.

Baginda telah menitahkan agar pihak berkuasa agama Islam Negeri Johor untuk memastikan keabsahan terkini status wanita tersebut sama ada melalui ahli keluarganya dan kedutaan Malaysia di India.

“Saya percaya kita semua akan dapat memastikan kesahihan berita tersebut dalam tempoh terdekat.

“Sementara itu saya ingin menasihatkan agar semua pihak untuk tidak membuat apa-apa kesimpulan dan tindakan pra matang dalam menangani berita ini,” titah baginda dalam kenyataan media hari ini.

Titah baginda, hukuman tergesa-gesa terhadap wanita itu akan membina tembok yang tinggi untuk beliau kembali semula ke Malaysia dan menjarakkan lagi jurang antara dirinya dan keluarga.

“Saya juga ingin menitipkan nasihat buat wanita yang berasal dari Negeri Johor tersebut bahawa dalam membuat sesuatu keputusan pastikan tindakan anda adalah suatu tindakan yang direstui oleh ibu bapa anda dan tidak melanggar norma-norma yang ditetapkan agama Islam kita,” titah Sultan Johor.

Baginda juga menitahkan pihak Jabatan Agama Islam Negeri Johor dan Jabatan Mufti Negeri Johor untuk memberikan semua bantuan yang perlu kepada wanita tersebut bagi mengekalkan akidah wanita itu dalam lingkungan syariat Islam. — AlHijrah Online.


MUHYIDDIN YAKIN DAPAT SOKONGAN AHLI DEWAN RAKYAT UNTUK JADI PM KE-10

KUALA LUMPUR: Pengerusi Perikatan Nasional (PN) Tan Sri Muhyiddin Yassin yakin beliau mempunyai sokongan yang mencukupi daripada Ahli Dewan Rakyat untuk dilantik sebagai Perdana Menteri ke-10 oleh Yang di-Pertuan Agong di bawah Perlembagaan Persekutuan.

Muhyiddin berkata dalam pertemuan dengan Pengerusi Gabungan Parti Sarawak (GPS) Tan Sri Abang Johari Tun Openg dan Pengerusi Gabungan Rakyat Sabah (GRS) Datuk Seri Hajiji Noor hari ini, mereka telah menyatakan sokongan dan kepercayaan Ahli Dewan Rakyat daripada kedua-dua gabungan itu terhadap beliau.

“Beberapa orang Ahli Dewan Rakyat lain juga telah memberikan komitmen yang sama,” katanya menerusi kenyataan, hari ini.

Muhyiddin berkata perkara tersebut telah dilaporkan kepada Mesyuarat Majlis Tertinggi PN yang dipengerusikannya petang tadi.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menitahkan semua ketua parti politik dan gabungan parti politik yang mendapat jumlah kerusi yang banyak pada Pilihan Raya Umum ke-15 (PRU15), memaklumkan kepada Istana Negara mengenai gabungan parti dan menamakan calon perdana menteri yang dipersetujui untuk membentuk kerajaan baharu sebelum 2 petang, esok.

Sehubungan itu, Istana Negara telah memohon kerjasama Yang Dipertua Dewan Rakyat Tan Sri Azhar Azizan Harun untuk meminta semua ketua parti dan gabungan parti politik terlibat mengemukakan cadangan gabungan parti-parti politik yang telah dipersetujui dan calon perdana menteri mereka kepada Istana Negara.

PRU15 semalam menyaksikan Pakatan Harapan (PH) memperoleh 82 kerusi Parlimen, PN (73), Barisan Nasional (30), GPS (22), GRS (enam), Parti Warisan (tiga) dan masing-masing satu kerusi untuk Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon Bebas yang menang.

Majoriti mudah untuk membentuk Kerajaan Persekutuan adalah 112 kerusi. –AlHijrah Online


Inkues Adib ditangguhkan minggu depan

SHAH ALAM – Prosiding Inkues Kematian Muhammad Adib Mohd Kassim yang sepatutnya berlangsung hari ini ditangguhkan kerana saksi ke-29 tidak  hadir.

Ia berikutan, saksi tersebut, bekas Pakar Perunding Kanan Forensik dan Patologi di Hospital Canselor Tuanku Muhriz, Prof Dr Shahrom Abd Wahid hanya disapina untuk tiga hari sahaja bermula Selasa lalu.

Justeru, Koroner, Rofiah Mohamad menetapkan perbicaraan bersambung selama empat hari bermula 16 April depan.

Terdahulu, Pegawai Pengendali Inkues Faten Hadni Khairuddin memohon tarikh baharu untuk tujuan mensapina saksi.

“Saksi ini (Dr Shahrom) masih diperlukan dalam pemeriksaan lanjut oleh pihak kami,” katanya.

Sementara  itu, Faten Hadni ketika ditemui pemberita berkata, selain Dr Shahrom, pihak akan turut memanggil semula saksi ke-24 dan ke-27 iaitu, Pakar Bedah Forensik HKL, Dr Ahmad Hafizam Hasmi dan Datuk Dr Mohd Shah Mahmood untuk memberi keterangan.

Prosiding hari ke-26 ditangguhkan dan bersambung Selasa depan, jam 2.30 petang.

Muhammad Adib cedera parah dalam rusuhan Kuil Sri Maha Mariamman, USJ 25, Subang  Jaya pada 27 November tahun lalu dan menghembuskan nafas terakhir pada 17 Dis lalu di Institut Jantung Negara, selepas 21 hari dirawat.

Pada 12 Februari lalu, mahkamah koroner mengadakan lawatan ke lokasi insiden berdekatan Kuil Sri Maha Mariamman dan meninjau keadaan Fire Tender Rescue dan EMRS. – SINAR ONLINE


UKUR KEMAMPUAN, AMBIL KIRA KENAIKAN KOS SEBELUM TUNAI HAJI – IDRIS

BUKIT GANTANG: Bakal jemaah dinasihatkan supaya menilai kemampuan sendiri dan mengambil kira kenaikan kos sebelum menunaikan ibadah haji.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata haruslah menjadi panduan dan ingatan bahawa syarat wajib bagi menunaikan haji mestilah berkemampuan dan tidak membebankan.

“Kita perlu faham konsep menunaikan ibadah dan Allah SWT tidak memaksa jika kita tidak berkemampuan. Jangan sehingga kita bergolok-bergadai dan kehabisan wang simpanan,” katanya kepada pemberita selepas menghadiri Jualan Bergerak Bantu Rakyat di sini hari ini.

Beliau mengulas laporan media mengenai kemungkinan peningkatan kos mengerjakan ibadah itu kembali dibincangkan sejurus berakhirnya musim haji tahun ini.

Perkara itu dibayangkan Pengerusi Lembaga Tabung Haji (TH) Tan Sri Azman Mokhtar bulan lepas yang memaklumkan TH dijangka membincangkan isu kenaikan kos haji musim depan dengan kerajaan.

Awal tahun ini, TH menganggarkan kos menunaikan ibadah itu bagi setiap jemaah muassasah untuk musim 1445 Hijrah/2022 Masihi ialah RM25,540, namun angka sebenar meningkat kepada RM28,632 dan daripada jumlah itu, seorang jemaah muassasah B40 hanya membayar RM10,980, manakala bukan B40 sebanyak RM12,980.

Mengulas lanjut, Idris berkata sehingga kini, belum ada perbincangan dengan pihak TH berkenaan kenaikan bayaran untuk musim haji 1444 Hijrah/2023 Masihi. –AlHijrah Online


Kos dan menu PSP masih diteliti

KUALA LUMPUR – Program Sarapan Percuma (PSP) yang bakal dilaksanakan
mulai tahun depan masih diteliti dari segi kosnya dan menu sarapan yang sesuai.

Menteri Pendidikan, Dr. Maszlee Malik berkata, menu PSP itu akan dikaji
dengan mendapatkan pandangan pakar pemakanan daripada beberapa kementerian
berkaitan dan universiti tempatan.

Satu jawatankuasa khas juga akan ditubuhkan bagi membincangkan secara
terperinci peruntukan yang bakal digunakan untuk melaksanakan program itu.

Proses penentuan menu PSP pula dibincangkan dengan Kementerian Kesihatan,
Kementerian Pertanian dan Industri Asas Tani serta pakar pemakanan beberapa
universiti tempatan bagi menjamin kualiti sarapan yang disediakan.

Beliau berkata demikian menerusi hantaran status dalam akaun Facebook mengenai
soalan lazim (FAQ) berkaitan PSP yang turut dirangkaikan dalam akaun Twitter
beliau.

Tambah Dr. Maszlee, PSP tidak akan membabitkan murid prasekolah dan
sekolah menengah tetapi sajian makanan untuk murid prasekolah akan membabitkan
tatacara perolehan berlainan.

Katanya, PSP akan menggunakan kaedah pengurusan Rancangan Makanan Tambahan
(RMT) sedia ada dan sarapan berkenaan akan disediakan pengendali kantin sekolah,
manakala cadangan waktu pelaksanaannya adalah selama 30 minit, iaitu di antara
jam 7 hingga 8.30 pagi bagi sekolah sesi pagi dan di antara jam 12 tengah hari
hingga 4 petang bagi sekolah sesi petang.

RMT yang diperkenalkan bermula tahun 1979 telah dikelola, diselia dan dilaksanakan sepenuhnya  oleh Kementerian Pendidikan Malaysia dengan tujuan memberi makanan tambahan kepada murid-murid sekolah rendah, terutamanya dari luar bandar dan golongan berpendapatan rendah bagi  memperbaiki keadaan kesihatan, fizikal dan amalan pemakanan.

Semalam, Dr. Maszlee mengumumkan seramai kira-kira 2.7 juta murid sekolah rendah kerajaan dan bantuan kerajaan akan mendapat sajian sarapan berkhasiat secara percuma bermula sesi persekolahan tahun 2020.


KERAJAAN SEDIA TIMBANG BINA TEBATAN BANJIR DI KELANTAN DAN TERENGGANU

JERTEH: Kerajaan sedia menimbang untuk membina tebatan banjir di Kelantan dan Terengganu meskipun memerlukan peruntukan besar.

Timbalan Perdana Menteri Datuk Seri Dr Wan Azizah Wan Ismail berkata berdasarkan penilaian beberapa pihak, tebatan banjir di Sungai Golok memerlukan kos berjumlah RM700 juta manakala Besut RM400 juta.

“Kita nak ringankan bab tu (banjir) kalau boleh kita nak buat tebatan banjir. Kita akan tengok secara keseluruhan… kita tahu bahawa perbelanjaan yang diperlukan itu tinggi.

“Dianggarkan kalau di Sungai Golok tu RM700 juta dan kat sini (Besut) sahaja dah RM400 juta. Jadi ini bukan sesuatu yang senang dan mudah untuk ditangani. Tapi kerajaan akan cuba ke arah itu,” katanya ketika ditemui pemberita selepas melawat mangsa banjir di Pusat Pemindahan Sementara (PPS) Sekolah Kebangsaan Seri Payong di sini, hari ini.

PPS itu menempatkan 162 mangsa daripada 36 keluarga sejak lima hari lepas.

Tambah Dr Wan Azizah, sudah sampai masanya kerajaan mengambil inisiatif agar perkara sama tidak berulang dan kajian terperinci akan dilakukan dengan mengambil kira pelbagai faktor termasuk bentuk muka bumi serta persekitaran.

Beliau turut menyatakan bahawa mangsa banjir yang ditempatkan di PPS bakal menikmati kemudahan yang lebih baik bagi memberi keselesaan dan menjaga kebersihan.

Tambahnya, sebagai permulaan tandas bergerak akan diletakkan di PPS dan tindakan itu bagi mengelak kerosakan tandas yang perlu ditanggung pihak sekolah, malah jumlah mangsa yang ramai juga akan menyebabkan tahap kebersihan sukar dikawal.

Beliau turut menekankan supaya kebajikan golongan wanita dijaga terutama bagi yang masih dalam pantang dan perlu menyusu bayi dengan menyediakan ruang tertentu.

Mengenai pengurusan mangsa banjir di kedua-dua negeri, beliau berkata kesemua petugas menunjukkan dedikasi tinggi malah melakukan tugasan dengan tertib dan tersusun.

Meskipun berlaku beberapa masalah kecil seperti barang keperluan yang tidak mencukupi di Kelantan, ia telahpun diatasi oleh pihak terbabit.

Dalam pada itu, Dr Wan Azizah mengucapkan takziah kepada keluarga dua mangsa banjir yang maut di Kelantan semalam.

“Saya ingin ambil kesempatan ucap takziah kepada keluarga kanak-kanak yang berusia tujuh tahun yang lemas dan tergelincir ketika memasang pukat bersama bapa saudaranya di Felcra Teratak Batu dekat Pasir Putih, Kelantan.

“Dimaklumkan ada satu lagi kes lemas di sawah yang ditenggelami banjir di Tumpat, Kelantan… memang ajal di tangan Allah cuma kalau boleh kita cuba elakkan… selain itu, sentiasa dapatkan maklumat banjir dan sentiasa jaga keselamatan diri dan keluarga,” katanya.

Mayat Eh Phong Areang, 49, ditemui pada 11.30 pagi semalam oleh penduduk kampung selepas tergelincir ketika mengangkat pukat di Kampung Jubakar, Tumpat.

Sebelum itu, mayat Muhammad Eilham Hasmadi juga ditemui pukul 8.00 pagi semalam, kira kira 400 meter dari lokasi dia terjatuh di Felcra Teratak Batu, Pasir Putih. — BERNAMA


PERANAN MEDIA ISLAMIK SEBAGAI MEDIA PENENANG – NAMANZEE

KUALA LUMPUR: Peranan media Islam bukan hanya terhad menyampaikan maklumat tetapi juga sebagai media penenang ketika masyarakat berdepan dengan pandemik global COVID-19.

Ketua Pegawai Eksekutif AlHijrah Media Corporation (TV AlHijrah), Namanzee Harris berkata itu pendekatan diambil TV AlHijrah sejak dari awal penguatkuasaan Perintah Kawalan Pergerakan (PKP) pada 18 Mac lalu bagi mengekang penularan wabak penyakit itu.

Katanya, memasuki fasa ketiga PKP, media juga perlu memberi tumpuan kepada isu pengurusan emosi dan mental dihadapi anggota masyarakat yang terpaksa duduk di rumah.

“TV AlHijrah sebagai media Islamik lebih kepada menjadi media penenang. Sebab itu banyak program-program kita berasaskan Al-Quran, mengaji dan pencerahan agama,” katanya ketika ditemubual stesen Radio IKIMfm di sini pagi ini.

Namanzee ditanya mengenai peranan stesen TV Islamik sepanjang tempoh PKP dalam usaha kerajaan membendung wabak COVID-19.

“Peringkat awal PKP memang tumpuan kepada informasi tetapi sekarang beralih kepada pengurusan mental dan emosi,” katanya.

Namanzee berkata TV AlHijrah menerusi inisiatif #MusaadahCOVID19 yang digerakkan agensi-agensi di bawah Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri turut menyokong program MyCareCoV19 menyantuni kelompok masyarakat memerlukan.

“Kita jalankan slot MyCareCoV19 dari jam 8 pagi hingga 8.30 pagi setiap hari untuk bincangkan isu kekeluargaan dan sebagainya,” katanya merujuk kepada slot bimbingan dan khidmat nasihat perundangan, kekeluargaan dan masyarakat dijalankan TV AlHijrah dengan kerjasama agensi agama, khususnya Jabatan Kemajuan Islam Malaysia (JAKIM).

Ditanya mengenai pelaksanaan PKP, Namanzee menyifatkannya sebagai satu pengajaran langsung kepada semua pihak untuk mengadaptasi teknologi secara paksa untuk kekal ke depan.

“Kita tidak boleh lari dari kemajuan teknologi, pembangunan aplikasi dan program online… PKP juga beri pengajaran, umpamanya kita tak lakukan penyelidikan (seperti kebiasaannya) tetapi terus jalankan program (kerana tuntutan semasa),” katanya.

“Dari sudut online kena ada program cross-unit. Sekarang kita ada Ngaji On The Go. Mungkin lepas ini ada program ngaji di TV dan ngaji di radio secara bersama,” katanya merujuk kepada program mengaji Al-Quran TV AlHijrah melalui platform digital yang mendapat sambutan ramai pihak.

Namanzee turut menyentuh mengenai peningkatan capaian penonton TV AlHijrah yang meningkat 75 peratus sepanjang PKP selain peningkatan 185 peratus bagi platform digitalnya dan 13 peratus kenaikan jualan home-shopping.

Mengulas lanjut mengenai PKP, pihaknya mendapati ada dalam kakitangan TV AlHijrah dari unit-unit tertentu yang lebih produktif bekerja dari rumah.

Ini dikaitkan dengan pengurusan masa dan ruang diberikan majikan kepada kakitangan, kata Ketua Pegawai Eksekutif TV AlHijrah itu.

Ditanya mengenai persediaan Ramadan, Namanzee berkata TV AlHijrah akan meneruskan program QuranTime, selain meneroka program baru bagi mengisi waktu solat Tarawih umat Islam.

Kita kena isi kekosongan ini, kata Namanzee merujuk situasi umat Islam terpaksa berada di rumah dan tidak dapat mengerjakan solat Tarawih di masjid bagi membendung penularan wabak COVID-19.

Setakat ini, Malaysia merekodkan 4,987 kes jangkitan COVID-19 dengan 82 kematian. – AlHijrah Online/ Syed Azwan Syed Ali


KERAJAAN KESAL SAJAD BERTELEKUNG DI TANAH SUCI: MUJAHID

PUTRAJAYA: Kerajaan kesal dengan tindakan usahawan kontroversi, Muhammad Sajad Kamaruzaman dan rakan-rakan yang bertelekung serta menjalani ibadah umrah seperti wanita.

Menteri di Jabatan Perdana Menteri, Datuk Seri Dr Mujahid Yusof berkata, tindakan itu telah mencemarkan imej Islam dan hubungan baik Malaysia dengan Arab Saudi.

“Saya kesal dengan tindakannya, sudahlah itu dipaparkan pula di Instagram seolah-olah bukan kesalahan,” katanya kepada pemberita selepas townhall Maqasid Syariah di Kementerian Kesihatan Malaysia di sini hari ini.

Turut hadir Menteri Kesihatan, Datuk Seri Dr Dzulkefly Ahmad.

Menurutnya agensi pelancongan yang membawa Muhammad Sajad,35, sepatutnya sedia maklum dengan status lelaki itu.

“Saya tidak tahu apa janji dia kalau bawa pergi umrah. Apa janji dia untuk tidak menimbulkan perkara yang boleh mencetuskan kemarahan rakyat,” katanya.

Beliau berkata, pihaknya telah menerima aduan daripada orang ramai yang terganggu dengan tindakan tersebut.

“Kad pengenalannya adalah lelaki dan dia seorang lelaki secara biologinya.

“Apabila di Makkah dia berpakaian telekung dan sudah tentu berpakaian wanita. Semua pergerakan, tempat yang dia lawati dan ruang solat dia adalah bersama wanita.

“Ini menimbulkan ketidakselesaan kerana ia telah menceroboh ruang dikhaskan kepada wanita,” katanya.

Mujahid berkata, pihaknya akan memanggil semua agensi pelancongan untuk memastikan perkara itu tidak berulang.

“Sudah tentu. Sepatutnya agensi ini yang perlu membuat penelitian supaya tindakan itu tidak menjejaskan sensitiviti,” katanya.

Dalam pada itu, beliau berkata tindakan Muhammad Sajat dan rakan-rakannya itu tidak akan menjejaskan kuota haji negara.

“Ini lebih kepada masalah individu yang perlu ditangani iaitu tiada salahnya jika dia pergi (Makkah) dalam keadaan lelaki,” katanya.

Terdahulu Muhammad Sajat memuatnaik gambar-gambar dan video di Makkah.

Dia yang masih berada di Tanah Suci itu menunaikan umrah bersama ibu bapanya dan beberapa rakan transgender yang lain. — SINAR HARIAN


SAIED UMUM MENANG  PRESIDEN TUNISIA

TUNIS : Calon bebas, Kais Saied pada Ahad petang telah mengumumkan bahawa beliau memenangi pusingan kedua pilihan raya presiden Tunisia.

“Negara akan terus mematuhi undang-undang antarabangsa dan memenuhi obligasinya,” kata Saied ketika berucap kepada penyokongnya selepas keputusan awal pilihan raya presiden yang menunjukkan kemenangan beliau.

“Hari ini, kita cuba membina Tunisia baharu berdasarkan amanah dan tanggungjawab,” kata Saied.Menurut satu tinjauan yang dikeluarkan, Sigma Conseil pada Ahad, Saied yang meraih 76.9 peratus undi, menewaskan Nabil Karoui, pemimpin Parti Heart of Tunisia yang hanya mendapat 23.1 peratus undi.Kemenangan Saied disahkan oleh Emrod Consulting, syarikat yang mengkhusus dalam tinjauan pendapat di Tunisia.

Kejayaan Saied diraikan oleh penyokong beliau di depan ibu pejabat dan mereka turun ke jalanan sambil bersorak dan melaungkan slogan kemerdekaan.

Menurut Pihak Berkuasa Tinggi bagi Pilihan Raya Bebas Tunisia (ISIE) kadar penyertaan nasional dalam pusingan kedua pilihan raya presiden ialah 57.8 peratus selepas selesai 70 peratus proses penjumlahan undi.“Di luar negara, kadar penyertaan ialah 23.5 peratus,” kata ISIEBeberapa pusat mengundi di luar negara akan ditutup pada awal Isnin ini, menurut Nabil Baffoun. Keputusan rasmi akan diumumkan pada Isnin.Presiden sementara Tunisia Mohamed Ennaceur berkata negara itu kini bergerak ke arah tahap sukar yang memerlukan tindakan diambil dan pembaharuan dimulakan melalui konsensus luas dan penyertaan pelbagai pihak.“Ia turut memerlukan solidariti antara kategori sosial yang berbeza,” katanya.Ennaceur memberitahu media tempatan bahawa situasi dalam negara memerlukan kewujudan satu dialog nasional yang menyatukan semua pihak dan organisasi. — AGENSI


TIKTOK TETAPKAN HAD MASA SKRIN 60 MINIT SEHARI BAGI PENGGUNA BAWAH 18 TAHUN

MOSCOW: Aplikasi perkongsian video TikTok akan memperkenal had masa skrin untuk pengguna di bawah umur 18 tahun bagi membantu remaja mengurus masa mereka di platform itu secara lebih cekap.

“Dalam minggu-minggu akan datang, setiap akaun milik pengguna di bawah umur 18 tahun akan ditetapkan secara automatik kepada had masa skrin selama 60 minit sehari,” menurut syarikat aplikasi itu dalam satu kenyataan, lapor Sputnik.

Apabila pengguna mencapai had yang ditetapkan, mereka akan diminta memasukkan kod laluan untuk terus menonton video di platform itu jika mahu melanjutkan masa tontonan.

Jika had 60 minit terlalu singkat, mereka boleh menetapkan sendiri tambahan masa melebihi 100 minit setiap hari.

Pengguna kurang daripada 13 tahun juga akan mempunyai had masa skrin selama 60 minit dan ibu bapa atau penjaga mereka perlu menetapkan atau memasukkan kod laluan yang membolehkan mereka menambah masa sebanyak 30 minit lagi.

Dilancarkan oleh syarikat China ByteDance pada 2018, TikTok telah menjadi peneraju dalam segmen aplikasi video pendek dan kini merupakan antara platform media sosial paling popular di seluruh dunia. –AlHijrah Online


KKM KENAL PASTI 26 HOSPITAL KENDALIKAN KES KORONAVIRUS

KUALA LUMPUR: Kementerian Kesihatan Malaysia (KKM) telah mengenal pasti sebanyak 26 hospital di seluruh negara sebagai langkah kesiapsiagaan bagi mengendalikan kes disyaki jangkitan 2019 novel koronavirus (2019-nCoV) yang memerlukan pemeriksaan dan rawatan lanjut.

Ketua Pengarah Kesihatan Datuk Dr Noor Hisham Abdullah berkata Hospital Sultanah Aminah, Johor Bahru (HSA JB) sebagai contoh merupakan hospital rujukan bagi kes yang disyaki dan disahkan positif koronavirus bagi negeri Johor.

“Bagi memastikan penggunaan fasiliti KKM sedia ada yang optimum, kes-kes yang disyaki atau disahkan positif 2019-nCoV dan berada dalam keadaan stabil akan dirawat dan dipantau oleh Pasukan Perubatan Penyakit Berjangkit HSA JB di wad isolasi Hospital Permai, Johor Bahru.

“Hospital Permai mempunyai kemudahan fasiliti yang amat baik serta dikawal rapi oleh polis bantuan bagi memastikan tiada pencerobohan oleh mana-mana pihak yang tidak berkenaan. Namun sekiranya terdapat kes-kes yang kritikal dan memerlukan rawatan dan pemantauan rapi, satu wad isolasi khas telah pun dikenal pasti untuk digunakan di HSA JB,” katanya dalam kenyataan di laman Facebook Ketua Pengarah Kesihatan.

Sementara itu, Dr Noor Hisham juga berkata tatacara pengendalian kes-kes disyaki yang melibatkan fasiliti kesihatan awam dan swasta telah dikeluarkan sebagai rujukan kepada semua anggota kesihatan di lapangan bagi mengesan, mengendali dan menguruskan individu yang disyaki dijangkiti koronavirus.

Dr Noor Hisham turut merakamkan penghargaan kepada kesemua petugas kesihatan terutamanya di lapangan yang sedang bertungkus-lumus memastikan kejadian kluster jangkitan koronavirus dapat dikawal.

“Terima kasih juga kepada semua pihak termasuk pihak swasta yang telah memberikan kerjasama yang baik demi memastikan keselamatan dan kesihatan awam rakyat terpelihara,” katanya.

Sementara itu, dalam kenyataan berasingannya dalam laman Facebooknya selepas majlis taklimat dengan Menteri Besar Johor Datuk Dr Sahruddin Jamal berkenaan kesiapsiagaan mengendalikan kes koronavirus di peringkat negeri, Dr Noor Hisham berkata KKM akan terus mempertingkatkan langkah pencegahan dan kawalan jangkitan penyakit koronavirus itu.

Katanya kes-kes yang disyaki akan diperiksa dan dirujuk ke hospital KKM yang telah dikenal pasti untuk pengambilan sampel serta pemantauan perkembangan gejala kes.

“Kes-kes ini dipantau sehingga tamat tempoh inkubasi virus ini iaitu sekurang-kurangnya 14 hari dari tarikh pendedahan atau berlepas dari negara China. Ini adalah selari dengan Seksyen 14 Akta Pencegahan dan Pengawalan Penyakit Berjangkit 1988 (Akta 342),” katanya.

Mengenai majllis taklimat dengan Menteri Besar Johor itu, Dr Noor Hisham berkata antara perkara dibincangkan ialah langkah-langkah kesiapsiagaan dan respons pihak kesihatan di peringkat negeri bagi menghadapi kluster jangkitan koronavirus.

“Antara perkara yang dibincangkan sebentar tadi termasuk mengenai pengendalian kes yang disyaki dan disahkan positif 2019-nCoV, pelaksanaan Perintah Pemantauan dan Pengasingan kontak rapat kes yang positif 2019-nCoV, keperluan aset dan sumber manusia, serta kerjasama rapat KKM dengan Kerajaan Negeri Johor dan agensi-agensi yang berkaitan termasuk pihak Jabatan Imigresen Malaysia dan Polis Diraja Malaysia,” katanya. — BERNAMA


TUDM KESAN PENERBANGAN MENCURIGAKAN 16 PESAWAT TENTERA UDARA REPUBLIK CHINA

KUALA LUMPUR: Tentera Udara Diraja Malaysia (TUDM) telah mengesan penerbangan mencurigakan sebanyak 16 buah pesawat Tentera Udara Republik Rakyat China (PLAAF) memasuki ruang udara Zon Maritim Malaysia (ZMM), Kota Kinabalu Flight Information Region (FIR) dan menghampiri ruang udara nasional pada 31 Mei 2021.

Panglima TUDM, Jeneral Tan Sri Ackbal Abdul Samad berkata penerbangan pesawat-pesawat PLAAF tersebut telah dikesan oleh Radar Pertahanan Udara TUDM daripada Pusat Pertahanan Udara (CRC 2) di Sarawak pada jam 11.53 pagi.

“Pesawat-pesawat tersebut telah dikesan terbang secara formasi taktikal in-trail pada jarak 60 batu nautika di antara satu sama lain.

“Formasi panjang tersebut juga telah terbang dengan paten dan haluan yang sama menggunakan satu titik laluan masuk dan keluar.

“Mereka kemudiannya didapati mengubah arah penerbangan di ruang udara Beting Patinggi Ali yang berkepentingan kepada negara,” kata Ackbal dalam kenyataan hari ini.

Susulan itu, pihak TUDM telah meletakkan pesawat Hawk 208 daripada No. 6 Skuadron, Pangkalan Udara Labuan di dalam keadaan siap sedia melalui Operasi Curiga TUDM.

Hasil daripada pemintasan udara yang dilaksanakan, TUDM telah mengenalpasti pesawat-pesawat tersebut adalah daripada jenis Ilyushin Il-76 dan pesawat Xian Y-20. Pesawat-pesawat jenis ini merupakan pesawat pengangkut strategik dan berupaya melaksanakan pelbagai misi.

“Insiden ini merupakan perkara yang serius terhadap ancaman kedaulatan negara dan keselamatan penerbangan berdasarkan kepadatan trafik udara di dalam laluan penerbangan (Airways) di dalam KK FIR,” kata Ackbal.

Tambah beliau Kementerian Luar Negeri telah mengambil maklum tentang perkara tersebut melalui Kementerian Pertahanan. — AlHijrah Oline


SIDANG KEMUNCAK KUALA LUMPUR PENTING UNTUK BAWA MESEJ ISLAM SEBENAR

KUALA LUMPUR: Sidang Kemuncak Kuala Lumpur 2019 menjadi platform penting dalam mengorak langkah untuk membawa mesej Islam sebenar kepada dunia, lebih-lebih lagi dalam menyelesaikan isu radikalisme dan Islamofobia.

Menteri di Jabatan Perdana Menteri, Datuk Seri Dr Mujahid Yusof, selaku menteri yang bertanggungjawab dalam hal ehwal agama Islam berkata, radikalisme melahirkan tindakan keganasan kononnya atas nama agama yang membawa kepada Islamofobia, satu kebimbangan tidak berasas sehingga mewujudkan diskriminasi dan stigma buruk terhadap umat Islam di seluruh dunia.

Untuk itu, Mujahid berkata, sidang kemuncak itu hadir dengan naratif Rahmatan lil Alamin untuk memberitahu kepada dunia bahawa Islam adalah agama progresif, produktif dan mahukan keamanan.

“Agama Islam ini mencari ruang untuk kita mengurangkan ketegangan dan umat Islam mahu hidup sebagaimana orang lain hendak hidup, menyumbang kepada kebahagiaan dan kesejahteraan dunia.

“Mesej ini sangat penting kerana ia akan melakarkan kehendak sebenar Islam. Kita akan lihat apa sumbangan KL Summit ini kepada dunia,” katanya kepada Bernama.

Dalam mendepani masalah yang dihadapi negara Islam, Mujahid berkata, konsep Rahmatan lil Alamin sangat praktikal sama ada dalam menyelesaikan isu antara orang Islam dengan bukan Islam mahupun isu sesama umat Islam seperti perbezaan mazhab.

Mujahid berkata, pengalaman Malaysia menjadikan Rahmatan lil Alamin sebagai dasar negara disertakan dengan ‘Maqasid Syariah’, boleh dikongsi mana-mana negara untuk dipraktikkan mengikut konteks tempatan negara masing-masing.

“Tujuan Maqasid Syariah adalah untuk menjaga hubungan sesama manusia, melihat bagaimana Maqasid menyelesaikan isu ini. Ia meliputi kerangka masyarakat, undang-undang, tradisi, sistem politik dan kedudukan ekonomi sesebuah negara,” katanya.

Menurut Mujahid, itu sebabnya beliau membawa konsep Rahmatan lil Alamin ke peringkat antarabangsa antaranya ke University of Cambridge, dialog bersama 13 duta Kesatuan Eropah dan sesi penerangan bersama duta Pertubuhan Kerjasama Islam (OIC).

Dalam pada itu, Mujahid berkata, Sidang Kemuncak Kuala Lumpur sangat signifikan bukan sahaja kepada Malaysia, malah juga seluruh dunia Islam kerana ia menghimpunkan pemimpin dunia Islam untuk membincangkan kelangsungan umat Islam.

Selain mengupas sosioekonomi umat Islam katanya, ia juga akan menjadi medan muhasabah diri untuk umat Islam bangkit daripada kelemahan yang ada.

“Dr Mahathir (Perdana Menteri, Tun Dr Mahathir Mohamad) selalu sebut tentang perlunya pemimpin Islam sesama mereka bagaimana hendak memastikan kita tidak ketinggalan. Jadi itu sangat penting untuk ‘survival’ umat Islam hari ini,” katanya.

Bagaimanapun, Mujahid berkata, resolusi yang bakal dihasilkan pada sidang kemuncak itu nanti perlu disusuli dengan tindakan lebih proaktif.

Lima negara Malaysia, Indonesia, Turki, Qatar dan Pakistan akan menjadi perintis sidang kemuncak itu yang akan berlangsung dari 18 hingga 21 Disember di Pusat Konvensyen Kuala Lumpur.

Seramai 450 pemimpin Islam, pemikir, intelektual dan cendekiawan dari seluruh dunia dijangka menghadiri sidang kemuncak itu.

Sidang kemuncak itu akan membincangkan mengenai isu umat Islam berdasarkan tujuh teras iaitu pembangunan dan kedaulatan, integriti dan tadbir urus yang baik, budaya dan identiti, keadilan dan kebebasan, keamanan, keselamatan dan pertahanan, perdagangan dan pelaburan serta tadbir urus internet dan teknologi. — BERNAMA


BANYAKKAN FILEM PATRIOTIK, SEJARAH, KUKUHKAN SEMANGAT KENEGARAAN – AGONG

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah agar penerbitan filem-filem berunsurkan patriotik dan epik sejarah dapat dibanyakkan bagi menyemarak dan mengukuhkan lagi semangat perpaduan serta kenegaraan dalam kalangan rakyat Malaysia.

Istana Negara menerusi catatan di Facebook rasminya memaklumkan, Al-Sultan Abdullah menzahirkan pandangan bahawa fenomena yang dicetuskan menerusi filem Mat Kilau: Kebangkitan Pahlawan boleh menjadi contoh dan inspirasi kepada industri perfileman negara.

Menurut catatan itu, Yang di-Pertuan Agong dan Raja Permaisuri Agong Tunku Hajah Azizah Aminah Maimunah Iskandariah telah berkenan berangkat menonton filem Mat Kilau di The Gardens Mall semalam.

Turut berangkat Pemangku Raja Pahang Tengku Mahkota Tengku Hassanal Ibrahim Alam Shah Ibni Al-Sultan Abdullah Ri’ayatuddin Al-Mustafa Billah Shah. Hadir sama, Menteri Besar Pahang Datuk Seri Wan Rosdy Wan Ismail.

Keberangkatan tiba Seri Paduka berdua disambut warga syarikat penerbitan filem, Studio Kembara Sdn Bhd dan beberapa pelakon filem berkenaan.

“Al-Sultan Abdullah menzahirkan ucapan tahniah kepada syarikat penerbitan, pengarah dan barisan pelakon atas kejayaan mengungguli senarai filem tempatan paling laris pernah diterbitkan dalam sejarah perfileman negara, hampir mencecah RM100 juta,” menurut catatan itu.

Seri Paduka turut menzahirkan rasa bangga dan kagum dengan mutu filem dan lakonan yang dijayakan oleh syarikat penerbitan tempatan, barisan produksi, pelakon serta sambutan hebat rakyat terhadap filem tersebut.

Selain mencetuskan fenomena setelah ditayangkan dalam negara pada 23 Jun lepas, Mat Kilau: Kebangkitan Pahlawan yang diarahkan oleh Syamsul Yusof turut ditayangkan di Indonesia bermula 31 Ogos lepas. —AlHijrah Online


PENANGGUHAN IBADAT HAJI PASTI ADA HIKMAH TERSENDIRI

OLEH: DR. HJH. ANISAH ABDUL GHANI

Bakal jemaah haji Malaysia sekali lagi pastinya merasa agak sedih dan kecewa apabila dimaklumkan buat kali kedua berturut-turut ibadat haji pada tahun ini hanya terhad kepada penduduk dan pemastautin di Arab Saudi. Penangguhan ini adalah disebabkan pandemik COVID-19 di seluruh dunia yang masih belum banyak berubah bahkan terdapat gelombang baru peningkatan kes di sebahagian negara dan Malaysia tidak terkecuali.

Kerajaan Malaysia melalui kenyataan media Menteri di Jabatan Perdana Menteri (Hal Ehwal Agama), Yang Berhormat Senator Datuk Dr. Zulkifli Mohamad Al-Bakri, akur serta menghormati keputusan Kerajaan Arab Saudi yang terpaksa menangguhkan pemergian bakal-bakal haji ke Tanah Suci.

Namun satu perkara penting yang telah berulangkali diperingatkan berkaitan syarat wajib untuk menunaikan ibadat haji selain daripada beragama Islam, baligh, berakal dan merdeka ialah syarat berkemampuan atau istito’ah.

Seseorang itu tidak wajib dan tidak berdosa jika tidak mampu dari segi kewangan, kesihatan, keselamatan dan kebenaran atau kuota (4K) untuk menunaikan ibadat haji. Firman Allah swt. yang bermaksud: “ .. Dan (antara) kewajipan manusia terhadap Allah adalah melaksanakan ibadat haji ke Baitullah, iaitu bagi orang-orang yang mampu untuk perjalanan ke sana ” (Ali Imran: 97).

Lembaga Tabung Haji (TH) telah mengadakan Muzakarah Haji Peringkat Kebangsaan (MHPK) ke 37 pada 21-23 Disember 2020 dengan tema “Menghayati Istito’ah Haji dalam menangani wabak“. MHPK tersebut dijalankan secara virtual (dalam talian) telah dihadiri oleh lebih 500 orang peserta di kalangan para ulama’ dan cendikiawan Islam, terdiri daripada Ahli Jawatankuasa Penasihat Ibadat Haji TH-JAKIM, Pengkursus Ibadat Haji Tanah Air (PEKTA), anggota TH yang tertentu dan lain-lain jemputan.

Di akhir persidangan muzakarah tersebut, 17 resolusi telah dihasilkan untuk menjadi panduan dan rujukan umat Islam di Malaysia sebelum dan ketika menunaikan ibadat haji di musim wabak seperti COVID-19. Kewajipan haji banyak berkaitan dengan kemampuan seseorang, apatah lagi semasa musim wabak. Ini adalah disebabkan sifat rahmah dan kasih sayang Allah S.W.T terhadap hamba-hambaNya.

Di antara resolusi MHPK ke-37 adalah berkaitan istito’ah amniah (keamanan dan keselamatan) dalam ibadat haji merangkumi keselamatan dalam aspek nyawa, harta, kehormatan, kesihatan, perjalanan, tempat tinggal di Tanah Suci dan pelaksanaan ibadat haji.

Muzakarah juga telah memutuskan bahawa Ulil Amri atau pihak kerajaan berhak mengehadkan bilangan atau tidak membenarkan bakal jemaah haji menunaikan fardhu haji ketika wabak sekiranya ia membawa kemudaratan kepada masyarakat dan negara.

Penangguhan ibadat haji pada kali ini, walaupun ia merupakan ujian yang berat bagi bakal jemaah haji namun ia pasti mempunyai hikmahnya yang tersendiri. Ia adalah ketetapan Allah S.W.T Yang Maha Agung, Yang Maha Mengetahui lagi Maha Penyayang. Sebagai seorang muslim yang beriman kita perlu yakin bahawa setiap yang berlaku di dalam kehidupan di dunia ini pasti akan memberi kebaikan kepada diri kita sendiri sekiranya kita bersyukur dan bersabar. Sabda Rasulullah S.A.W yang bermaksud:

“ Sungguh menakjubkan keadaan seorang mukmin, seluruh urusannya itu baik dan ini tidaklah didapati kecuali pada seorang mukmin. Jika mendapatkan kesenangan, maka dia bersyukur dan jika mendapatkan kesusahan, maka dia bersabar. Maka itu adalah baik baginya.” (Hadis Riwayat Muslim).

Akhirnya marilah kita terus berdoa kepada Allah S.W.T agar diangkat segera ujian wabak penyakit ini supaya kita dapat menunaikan ibadat haji pada tahun hadapan.

Penulis adalah Pengerusi Jawatankuasa Penasihat Ibadat Haji TH-JAKIM.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


Mansuh hukuman mati mandatori, hakim punya budi bicara lebih luas

KUALA LUMPUR – Pemansuhan hukuman mati mandatori tidak bermaksud
hukuman mati di bawah undang-undang dimansuhkan sama sekali, kata Menteri di
Jabatan Perdana Menteri Datuk Liew Vui Keong.

Beliau berkata sebaliknya, kerajaan mencadangkan agar hakim diberi budi
bicara yang lebih meluas dalam menjatuhkan hukuman selain hukuman mati iaitu
penjara seumur hidup atau dipenjarakan bagi tempoh tertentu berdasarkan fakta
kes.

Sekiranya hukuman yang dijatuhkan hakim dianggap tidak memadai,
pendakwa raya masih boleh menfailkan rayuan ke mahkamah atasan.

“Terdapat 33 kesalahan di bawah akta sedia ada yang membawa
hukuman mati dengan 11 daripadanya adalah mandatori. Mandatori bermaksud bahawa
apabila seseorang itu didapati bersalah, maka mahkamah tidak ada pilihan lain,
melainkan menjatuhkan hukuman gantung sampai mati,” katanya dalam temu
bual eksklusif bersama Bernama.

Beliau berkata, bagi 11 kesalahan yang membawa hukuman mati mandatori,
sembilan daripadanya adalah jenis kesalahan di bawah Kanun Keseksaan dan dua lagi
di bawah Akta Senjata Api (Penalti Lebih Berat) 1971.

“Bagi 22 daripada 33 kesalahan itu, mahkamah ada budi bicara untuk
menjatuhkan hukuman gantung sampai mati atau penjara seumur hidup dan sebatan.
Itu terpulang kepada mahkamah selepas mendengar semua faktor perundangan dan
fakta kes sebelum menjatuhkan hukuman yang ada,” katanya.

Rang undang-undang bagi meminda hukuman mati mandatori dijangka
dibentang pada Oktober ini di Dewan Rakyat selepas kerajaan memutuskan tempoh
hukuman penjara yang setimpal sebagai alternatif kepada hukuman maksimum itu.

Liew berkata cadangan memansuhkan hukuman mati mandatori itu bukan
perkara baharu dan tidak dibuat secara terburu-buru seperti yang
digembar-gemburkan pihak tertentu kerana kajian berhubung hukuman mati itu telah
dimulakan kerajaan terdahulu, seawal 2010.

Beliau berkata kajian berhubung pemansuhan hukuman itu dilaksanakan
I-CeLLS di bawah naungan kerajaan terdahulu, dikenali sebagai ‘The Death
Penalty in Malaysia and the Way Forward’, sekitar 2013 dan antara yang
disyorkan kajian itu adalah kesemua hukuman mati di Malaysia dimansuhkan sama
sekali.

Justeru, Liew menegaskan isu pemansuhan hukuman mati mandatori itu
tidak seharusnya dipolitikkan.

Satu jawatankuasa khas akan ditubuhkan untuk mengkaji hukuman alternatif
yang memadai untuk setiap kesalahan (selain daripada hukuman mati) dan aspek
teknikal berkaitan dengan pemansuhan hukuman mati mandatori.

Jawatankuasa itu akan terdiri daripada wakil agensi kerajaan, pakar
perundangan, ahli akademik, pertubuhan masyarakat sivil dan pihak
berkepentingan.

“Kerajaan bersedia mendengar suara setiap lapisan masyarakat
termasuk pertubuhan masyarakat sivil dan golongan minoriti agar undang-undang
baharu itu lebih bersifat inklusif, holistik dan efektif,” tambahnya.

Beliau juga berkata pihaknya akan ‘turun padang’ untuk memberi
penerangan secara terperinci kepada masyarakat umum agar lebih jelas mengenai
perkara itu. – SINAR HARIAN


DUA BERADIK MAUT SELEPAS MAKAN SISA MAKANAN DARI TONG SAMPAH

LANGKAWI: Dua beradik warga Myanmar ditemui maut selepas dipercayai memakan sisa makanan dari tong sampah di Kampung Baru Sungai Tepa dekat Bukit Malut, di sini petang semalam.

Ketua Polis Daerah Langkawi ACP Shariman Ashari berkata, polis menerima laporan berkenaan kematian mangsa dikenali sebagai Nizambudin, 4 tahun manakala adiknya Ngei Jamaludin, 2 tahun, kira-kira jam 6.15 petang.

“Siasatan awal mendapati, pada 5.30 petang bapa mangsa yang berumur 36 tahun ternampak dua anaknya berada di kawasan tong sampah dalam keadaan terhuyung-hayang sebelum mengangkat kedua-dua mangsa ke rumah jiran berdekatan.

“Bapa mangsa mendapati mulut kedua-dua anaknya berbuih dan selang beberapa minit kemudian anaknya sudah tidak bernafas,” katanya.

Kematian dua beradik terbabit disahkan petugas perubatan yang tiba bersama polis sebelum mayatnya dihantar ke Unit Forensik Hospital Sulyanah Maliha bagi proses bedah siasat.

Ulas Shariman, bapa kanak-kanak terbabit bekerja mengambil upah membaiki kelengkapan bot dan kerja kampung selain mereka tiada kediaman tetap dan hanya menumpang di rumah jiran.

Kes kematian tersebut diklasifikasikan sebagai kematian mengejut.

Sementara itu, polis telah menahan bapa kepada mayat dua beradik tersebut selepas didapati positif dadah selepas menjalani ujian air kencing, malam tadi.

Shariman berkata, kes tersebut disiasat mengikut Seksyen 31(1)(a) Akta Kanak-Kanak 2001, Seksyen 6(1) (c) Akta Imigresen 1959/63 dan Seksyen 15(1) Akta Dadah Berbahaya 1952.–AlHijrah Online


PAKEJ RAHMAH HAJI TAWAR HARGA BAWAH RM50,000

SEPANG: Bakal jemaah haji pada tahun ini berpeluang mendapatkan Pakej Rahmah Haji yang ditawarkan pada harga di bawah RM50,000 seorang oleh Pengelola Jemaah Haji (PJH) yang diberikan lesen oleh Lembaga Tabung Haji (TH).

Menteri di Jabatan Perdana Menteri (Hal Ehwal Agama) Datuk Mohd Na’im Mokhtar berkata perkara itu disambut baik oleh 23 PJH, malah ada yang menawarkan pakej pada harga antara RM43,000 dan RM45,000.

“Alhamdulillah dengan tawaran kurang daripada RM50,000 ini kita harap akan lebih ramai (jemaah haji) mengambil tawaran yang disediakan, insya-Allah,” katanya.

Beliau berkata demikian kepada media selepas majlis pelancaran Karnival PJH 1444H/2023M bertema ‘Pilih Keselesaan, Pilih Pakej Haji’ yang julung kali dianjurkan TH dan Persatuan Syarikat Pengendalian Pelancongan Bumiputera Malaysia (BUMITRA Malaysia) di sini hari ini.

Turut dilancarkan Direktori PJH sebagai rujukan untuk bakal jemaah haji.

Mohd Na’im berkata 23 PJH yang diberi lesen oleh TH memiliki kapasiti teguh, kepakaran dan pengalaman serta berwibawa dalam memberikan perkhidmatan terbaik dan bertanggungjawab menjaga kebajikan jemaah haji yang pergi sama ada secara muassasah atau pakej.

“Sejak beberapa tahun ini, banyak berita berkaitan penipuan pakej haji dan umrah dilaporkan pihak media. Kerajaan memandang serius dan bertekad menangani penipuan membabitkan jemaah yang ingin menunaikan ibadat haji ini,” katanya.

Beliau berkata TH bekerjasama erat dengan Polis Diraja Malaysia (PDRM) serta syarikat berdaftar di bawah Kementerian Pelancongan, Seni dan Budaya (MOTAC) untuk menangani masalah berkenaan.

Mohd Na’im juga menegaskan TH tidak pernah melantik mana-mana individu sebagai ejen dalam hal berkait tawaran dan pakej haji, justeru individu atau syarikat yang menawarkan perkhidmatan pakej haji tanpa kelulusan TH boleh dikenakan tindakan undang-undang di bawah Akta Tabung Haji 1995.

Sementara itu, menurutnya seramai 31,600 jemaah haji ditawarkan TH untuk menunaikan ibadat haji tahun ini dan kerajaan sedang menunggu jawapan daripada Arab Saudi berhubung tambahan 350 jemaah.

“Kerajaan telah mengemukakan rayuan dan tahun ini kita dapat 31,600. Kita ada asas yang kita telah sebut pada kerajaan Arab Saudi kenapa kita nak naikkan 350 lagi supaya jumlahnya menjadi 31,950,” katanya.

Menurutnya antara alasan yang dikemukan ialah penduduk Malaysia telah bertambah iaitu sekarang berjumlah 31.95 juta, sehubungan itu diharapkan kerajaan Arab Saudi akan mempertimbangkan perkara itu.–AlHijrah Online


PAKAI PELITUP MUKA DALAM TEMPOH PANJANG TIDAK MENYEBABKAN KEKURANGAN OKSIGEN – KKM

KUALA LUMPUR: Pemakaian pelitup muka dalam tempoh yang lama mungkin akan menyebabkan seseorang itu rasa tidak selesa malah ada juga yang mendakwa ia mengganggu aliran penafasan mereka kerana terasa tidak mendapat oksigen yang mencukupi.

Bagaimanapun Kementerian Kesihatan Malaysia (KKM) memaklumkan, orang ramai tidak perlu bimbang kerana pemakaian pelitup muka dalam tempoh masa yang panjang tidak akan menyebabkan seseorang itu mengalami kekurangan oksigen.

“Pakai pelitup muka terlalu lama membuat kita tidak selesa tetapi ia tidak menyebabkan berlebihan karbon dioksida atau kekurangan oksigen.

“Pakai pelitup muka dengan betul dan selesa supaya kita dapat bernafas secara normal,” kata KKM melalui ciapan di Twitter rasminya.

Maklumat yang dikongsikan KKM itu berdasarkan fakta yang diberikan oleh Pertubuhan Kesihatan Sedunia (WHO).

KKM turut menegaskan pelitup muka tidak boleh dikongsi oleh mana-mana pihak.

Bermula 1 Ogos 2020, kerajaan telah mewajibkan pemakaian pelitup muka di tempat awam yang sesak dan ketika menaiki pengangkutan awam.

Kegagalan berbuat demikian, individu boleh dikompaun RM1,000. — AlHijrah Online / Zaim Zamani


PELUANG RAKYAT MALAYSIA LIHAT PLANET ZUHAL PADA JUMAAT INI

Planet Zuhal

KUALA LUMPUR, 1 Jun – Orang ramai di negara ini berpeluang untuk melihat planet Zuhal pada posisi istiqbal (bertentangan dengan matahari) melalui teleskop, binokular malahan dengan mata kasar di langit Malaysia selepas matahari terbenam, pada Jumaat ini.

Pegawai Penyelidik Agensi Angkasa Negara (ANGKASA) di Observatori Negara Langkawi, Farahana Kamarudin berkata menariknya posisi itu merupakan posisi lintasan planet yang paling hampir dengan bumi.

“Fenomena istiqbal ini akan memberikan posisi yang terbaik untuk penyelidik dan peminat astronomi untuk mencerap objek tersebut kerana ia berada pada tahap kecerahan paling cerah yang memudahkan aktiviti pencerapan dan rakaman imej. “Manakala apabila dilihat menerusi mata kasar, ianya akan kelihatan seperti bintang yang cerah,” katanya kepada Bernama. Katanya, planet itu akan berada di sebelah timur dengan buruj Scorpio.

Farahana berkata fenomena istiqbal serta pencerapan boleh dilakukan di kawasan lapang yang tidak terlindung dengan awan serta kurang pencemaran cahaya.

“Bahkan, jika menggunakan telefon pintar, anda boleh menggunakan perisian Google Sky atau StarMap untuk membantu menjejak planet tersebut,” katanya lagi. Beliau berkata planet Zuhal mengambil masa selama 29.5 tahun (10,759 hari) untuk melengkapkan orbitnya mengelilingi Matahari.

Planet Zuhal akan berada pada posisi istiqbal ini setiap 378 hari dan jangkaan seterusnya akan berlaku pada 15 Jun 2017, kata Farahana. Kali terakhir planet Zuhal berada di posisi istiqbal adalah pada 23 Mei 2015.

BERNAMA


PUTERA SALMAN KETUAI UPACARA PEMBERSIHAN KAABAH

MAKKAH: Mewakili Penjaga Dua Masjid Suci Raja Salman, Putera Mahkota Mohammed bin Salman, timbalan perdana menteri dan menteri pertahanan, mengetuai upacara membersihkan Kaabah pada awal pagi Selasa.

Ketibaan Putera Mahkota Mohammed bin Salman di Masjidil Haram diiringi Menteri Sukan Putera Abdulaziz bin Turki dan disambut oleh Sheikh Abdulrahman Al-Sudais, ketua Presiden Ketua Umum Hal Ehwal Dua Masjid Suci, lapor Agensi Akhbar Saudi.

Kemudian Putera Mahkota melakukan tawaf dan menunaikan solat sunat dua rakaat. Selepas itu, beliau menuju ke bahagian dalam Kaabah sekali gus memimpin upacara membersih dan kemudian menunaikan solat dua rakaat.

Mereka yang menghadiri upacara pembersihan termasuk Gabenor Taif, Putera Saud bin Nahar bin Saud; Gabenor Jeddah Putera Saud bin Abdullah bin Jalawi; dan sebahagian ahli Majlis Ulama Kanan, termasuk Syeikh Saleh bin Abdullah bin Humaid, Syeikh Abdullah bin Muhammad Al-Mutlaq, Syeikh Saad bin Nasser Al-Shathri, dan Syeikh Bandar bin Abdulaziz Balila serta penjaga Kaabah.

Setiap tahun, upacara membersih tempat suci menggunakan air zamzam yang dicampur dengan air mawar, oud dan minyak wangi yang lain. Aktiviti Kaabah adalah seperti contoh yang ditunjukkan oleh Nabi Muhammad (SAW).

Telah menjadi kebiasaan bagi raja Saudi atau wakilnya untuk membersihkan Kaabah dari dalam. Tuala digunakan untuk mengelap dinding Kaabah. Dinding dalaman dibersihkan dengan kain putih yang dicelup dalam minyak wangi mawar dan kasturi. Air zamzam yang dicampur dengan minyak wangi mawar disimbah ke lantai dan disapu dengan tangan kosong serta daun kurma.-AlHijrah Online


Hannah Yeoh minta segerakan pindaan Perkara 14 babitkan kewarganegaraan

KUALA LUMPUR – Anak yang dilahirkan di luar negara oleh ibu warganegara
Malaysia bakal mendapat status kewarganegaraan secara automatik sekiranya
pindaan Perkara 14 Perlembagaan Persekutuan diluluskan.

Timbalan Menteri Pembangunan Wanita, Keluarga dan Masyarakat, Hannah
Yeoh berkata, ketika ini hanya bapa warganegara Malaysia yang dibenarkan
memperolehi kewarganegaraan seperti itu, manakala ibu perlu membuat permohonan
bagi tujuan itu, lapor Bernama, hari ini.

“Kita hidup dalam tahun 2019, lelaki dan wanita Malaysia harus mendapat
layanan sama. Sebab itu kita telah menulis kepada Kementerian Dalam Negeri dan
Kementerian Luar untuk minta pindaan ini dibuat kerana banyak keluarga terjejas
dengan undang-undang ini.

“Kita telah bermesyuarat sejak April tahun ini di mana tiga kementerian ini berbincang dan setakat ini maklum balas daripada kementerian terlibat adalah positif,” katanya selepas menghadiri Kempen Kesamaan Kewarganegaraan Malaysia di sini hari ini.

Menurut Yeoh, isu membabitkan kewarganegaraan ini memberi tekanan, trauma dan menimbulkan masalah kepada keluarga dalam menguruskan anak mereka termasuk hal-hal kesihatan mahupun pendidikan.

Beliau juga menyatakan, pihaknya kini sedang mendapatkan statistik permohonan
di bawah kategori ini daripada Jabatan Pendaftaran Negara dan meneruskan kempen
bagi mempercepatkan pindaan.

Kempen yang dianjurkan Kumpulan Sokongan Pasangan Asing itu bertujuan
memberi kesedaran mengenai kesan diskriminasi jantina terhadap wanita di negara
ini.


SITI BAINUN PEGANG DAGU, PAKSA BELLA MAKAN NASI GORENG ADA BANYAK CILI – SAKSI

KUALA LUMPUR: Seorang saksi memberitahu Mahkamah Sesyen di sini bahawa beliau nampak pengasas Rumah Bonda Siti Bainun Ahd Razali, memegang dagu Bella dan memaksa remaja perempuan sindrom Down itu makan nasi goreng bercampur cili yang banyak.

Pegawai Penyelidik Undang-Undang di sebuah firma guaman Suhana Zam, 40, berkata ketika kejadian, beliau duduk di meja makan di sebuah kondominium di Wangsa Maju milik Siti Bainun pada Mei 2021.

“Bella sedang berdiri depan peti ais manakala Bainun berdiri depan Bella, dan depan mereka ada bangku kayu. Saya nampak Bainun letak satu pinggan nasi goreng dan sejumlah cili yang telah dipotong yang mana pada saya nisbah cili itu banyak berbanding nasi.

“Dia (Siti Bainun) gaul-gaul nasi goreng itu, dia pegang dagu Bella dan suapkan Bella dengan nasi goreng berserta cili. Bella elak tak nak makan tetapi dia paksa Bella makan.

“…saya terkejut kenapa buat Bella macam itu, saya tak cakap apa-apa sebab pada waktu itu saya tak nak confront (bersemuka) dengan Bainun sebab saya bimbang kalau confront, saya tidak pasti reaksi dia,” kata Suhana semasa pemeriksaan utama oleh Timbalan Pendakwa Raya Nor Azizah Mohamad pada perbicaraan kes Siti Bainun.

Pada prosiding sebelum ini, penghuni Rumah Bonda Yasmin Nahar Mahmood, 18, memberitahu mahkamah bahawa Bella telah diberi makan seperiuk nasi dicurah dengan cuka, kunyit, garam, kicap, cili dan kepingan cili serta ayam goreng busuk, ketika bulan puasa oleh Siti Bainun.

Sementara itu, Suhana berkata beliau melihat kesan lebam sebesar tapak tangan di bahagian kanan muka Bella, ketika pergi ke rumah Siti Bainun pada 13 Jun 2021.

“Saya ke rumah Bainun sebab Bainun ajak makan ‘King Crab’ masak ‘Shell Out’. Semasa sampai di rumah itu pada 5 petang, saya nampak rambut Bella dipotong pendek ‘tobek’, pakai baju lengan panjang, muka Bella ketakutan dan terdapat kesan lebam sebesar tapak tangan di bahagian muka sebelah kanan, itulah keadaan Bella paling teruk yang saya pernah lihat,” kata saksi itu.

Saksi pendakwaan kelapan itu berkata sepanjang berada di rumah berkenaan, beliau melihat waktu makan Bella tidak teratur dan selama remaja itu diminta berdiri berjam-jam oleh Siti Bainun, dia tidak nampak sesiapa memberi makanan dan minuman kepada remaja itu.

Kepada soalan Nor Azizah, bagaimana keadaan Bella semasa remaja itu tidak diberi makanan dan minuman selama berjam-jam, Suhana berkata remaja itu berdiri sahaja dan tidak boleh bercakap.

“Siti Bainun cakap tak boleh bagi Bella minum nanti dia kencing. Saya rasa nak bagi dia (Bella) makan dan minum, tapi saya tidak pasti tindakan saya itu menimbulkan kemarahan kepada Siti Bainun atau tidak, kalau saya beri (makan dan minum) saya takut tidak ikut peraturan dalam rumah itu, saya tak nak memandai-mandai kerana itu rumah dia (Siti Bainun),” kata Suhana.

Menurut Suhana, rumah Siti Bainun tidak mudah diakses kerana untuk memasuki lobi kondominum berkenaan perlu mendapatkan kod bar.

Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan berusia 13 tahun itu, sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.

Perbicaraan di hadapan Hakim Izralizam Sanusi bersambung. – AlHijrah Online


KALIMAH ALLAH: CADANGAN PERKEMAS PERATURAN DIBENTANG DALAM MESYUARAT RAJA-RAJA PADA JULAI

KUALA LUMPUR: Cadangan bagi memperkemas peraturan berhubung penggunaan kalimah Allah akan dibentangkan pada Mesyuarat Majlis Raja-Raja pada Julai ini, kata Perdana Menteri Datuk Seri Anwar Ibrahim.

Beliau berkata kerajaan juga akan merujuk kepada Majlis Kebangsaan Bagi Hal Ehwal Agama Islam Malaysia (MKI) yang dipengerusikan Sultan Selangor Sultan Sharafuddin Idris Shah bagi tujuan itu.

“Kita akan rujuk kepada MKI yang dipengerusikan Sultan Selangor, akan beri pandangan, memperkemas peraturan ini supaya keputusan muktamad (mengenai penggunaan kalimah Allah) tidak boleh dipakai di Semenanjung, (dan) boleh dengan ruang dan syarat tertentu di Sabah dan Sarawak.

“Insya-Allah akan dibentangkan dalam Mesyuarat Majlis Raja-Raja pada Julai nanti,” katanya pada sesi Waktu Pertanyaan-Pertanyaan Menteri di Dewan Rakyat hari ini.

Anwar menjawab soalan Datuk Idris Ahmad (PN-Bagan Serai) yang ingin tahu adakah kerajaan mendapatkan perkenan Majlis Raja-raja Melayu dan berunding dengan Majlis Agama Islam Negeri terlebih dahulu sebelum menarik balik rayuan dalam kes kalimah Allah.

Anwar berkata keputusan untuk menarik balik rayuan adalah sebagai usaha untuk memperkemaskan semua peraturan yang berkaitan.

“Atas pandangan Peguam Negara adalah untuk perkemaskan (peraturan). Kalau tidak, kita buat rayuan, kes berbangkit lagi kerana ada percanggahan. Jadi sebab itu kita tamatkan dengan pinda semua peraturan supaya jelas dan tidak ada kes boleh dibawa ke mahkamah. Bagi saya, ini lebih jelas ada kekuatan. Apa yang lemah?

“Saya tak fikir munasabah dipolitikkan isu ini. Pendirian kerajaan hari ini dalam keputusan Jemaah Menteri adalah memperaku keputusan yang dibuat Majlis Raja-Raja Melayu,” kata Anwar.

Beliau menjawab soalan tambahan Datuk Seri Takiyuddin Hassan (PN-Kota Bharu) yang meminta penjelasan mengenai rasional tindakan kerajaan menarik balik rayuan kes itu.

Pada 17 Mei lepas, Perdana Menteri menerusi kenyataan memaklumkan Jemaah Menteri telah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk mempersembahkan cadangan bagi mengukuhkan penguatkuasaan dasar berhubung kalimah Allah kepada Majlis Raja-Raja.

Menurut Anwar, ia turut melibatkan cadangan memperkukuh perpaduan dan keharmonian antara kaum dan agama di Malaysia.

Perkara itu adalah berhubung dengan keputusan Peguam Negara untuk menarik balik rayuan terhadap kes Jill Ireland Lawrence Bill berhubung bahan penerbitan yang mengandungi kalimah Allah.–AlHijrah Online


300 SUKARELAWAN MVM BANTU MANGSA BANJIR, SUMBANG LEBIH 20 TAN BARANG BANTUAN

KUALA LUMPUR: Lebih 300 sukarelawan Muslim Volunteer Malaysia (MVM) turun padang dalam membantu rakyat Malaysia yang terkesan dengan banjir di kawasan sekitar Selangor dan Pahang.

Menurut Ketua Pegawai Eksekutif MVM, Mohd Fauzan Abdul Sukor, lebih 20 tan barang pelbagai jenis diberikan kepada mangsa banjir termasuk bekalan air mineral, barangan asas, kit kebersihan, kit pembersihan rumah, kit ibadah, bahan mentah untuk Dapur Rakyat dan sebagainya.

“MVM antara NGO yang aktif membantu sejak hari pertama banjir yang bermula di Selangor pada 17 Disember yang lalu.

“Kesemua bantuan ini diagihkan di kawasan bencana di Selangor dalam daerah Kapar, Klang, Shah Alam, Banting, Sepang dan Hulu Langat manakala di Pahang di daerah Mentakab, Temerloh dan Maran,” katanya dalam kenyataannya, hari ini.

Fauzan berkata, MVM telah mengatur gerak sukarelawannya ke lokasi bencana secara berperingkat bagi kerja-kerja menyelamat, pengagihan bantuan, pembersihan pasca banjir dan baik pulih pendawaian rumah mangsa.

Katanya, koordinasi bantuan telah disusun bersama Angkatan Tentera Malaysia (ATM), Angkatan Pertahanan Awam (APM), Jabatan Bomba & Penyelamat Malaysia (JBPM) , Polis Di Raja Malaysia (PDRM), Majlis Bandaraya Shah Alam (MBSA), Majlis Perbandaran Klang (MPK) dan lain-lain.

Turut sama dalam menggerakkan sukarelawan adalah dari My Aqsa Defenders, Khidmat Malaysia, Jabatan Amal Malaysia, Murtadha Dakwah Centre, The Duck Group dan Ummah Care.

“Selain itu juga, operasi bantuan ini juga turut mendapat kerjasama penajaan daripada Aksi Cepat Tanggap (ACT) Indonesia, Aman Palestin dan Khidmat Malaysia Klang,” katanya.

MVM telah merancang untuk melaksanakan projek bantuan jangka panjang dalam membaik pulih rumah-rumah mangsa banjir yang terjejas.

Projek tersebut melibatkan peruntukan awal sebanyak RM200,000 menerusi kempen tajaan awam yang dibuka kepada orang ramai.


Syria kian sepi dari perhatian

LAPAN tahun atau 2,920 hari adalah satu jangka masa yang panjang bagi rakyat Syria. Bagi sebahagian besar kita, 15 Mac sama seperti hari-hari yang lain, ia tidak membawa sebarang makna. Tetapi tidak kepada penduduk di tanah Syam, bermula 15 Mac 2011, ia telah menjadi detik hitam yang merubah segala bentuk senario di negara itu.

Bermula dengan tunjuk perasaan dan lukisan mural oleh sekumpulan remaja yang berusia 10 hingga 15 tahun di Daraa, perbuatan itu kemudian dibalas dengan tindakan tidak berperikemanusiaan.

Mereka ditangkap, didera sampai mati dan hari-hari seterusnya menyaksikan bagaimana mereka diperlaku di luar batasan kemanusiaan.

Siri demi siri keganasan dengan pembabitan lebih 17 kuasa luar, Syria menjadi medan pertumpahan darah. Rusia, Amerika Syarikat, Negara Perjanjian Atlantik Utara (NATO), Arab Saudi, Qatar dan lain-lain lagi menjadi pelaku asing yang telah menjadikan negara berkenaan sebagai medan perang proksi.

Kekacauan yang timbul akibat konflik dalaman telah membuka peluang kepada mereka untuk menyelinap masuk demi pengaruh dan kedudukan.

Kremlin misalnya yang sekian lama bertapak sama sekali tidak akan berundur kerana Syria amat penting bagi percaturan kuasanya di Asia Barat dan rantau Mediterranean kerana ia menjadi satu-satunya lokasi di mana ia menempatkan pengkalan tentera iaitu di Hmeimim, Latakia.

Peluang yang sama juga digunakan Amerika Syarikat untuk menunggang kumpulan bersenjata Kurdish, Syrian Democratic Forces (SDF) yang sentiasa mencari peluang menubuhkan wilayah autonomi yang selama ini berperang dengan Turki, Iraq waima dengan Bashar sendiri.

Begitu juga dengan Turki yang mempunyai sejarah lampau dan sentimen tersendiri di masa lalu, ketika era Uthmaniyyah di mana Syria pernah berada di bawah kekuasaannya. Bagi memastikan kepentingannya, Ankara memberi sokongan kepada kumpulan penentang yang dikenali Free Syria Army (FSA).

Kebangkitan revolusi menentang Bashar juga menyaksikan kemunculan pengaruh kumpulan yang kononnya berjuang atas nama Islam, iaitu al-Dawla al- Islamiya al-Iraq al-Sham (Daesh) atau  ISIL iaitu Islamic State of Iraq and the Levant yang wilayahnya tidak didefinisikan sekitar Syria.

Levant, dalam istilah bahasa Perancis lama iaitu merujuk kepada ‘Lands of Rising Sun’ iaitu wilayah sekitar Syria dan termasuk Lubnan, Israel, Palestin dan Jordan. Kumpulan ini dikatakan mendapat tempat di hati segelintir penduduk Syria pada sekitar 2013.

Ia mencapai zaman kemuncak pada 2014, di mana pernah mempunyai kekuatan tentera seramai 30,000 orang yang dipimpin “ Khalifah ” Abu Bakar al Baghdadi dan menjadikan Mosul di Iraq sebagai ibu kota “Kerajaan Islam”.

Meskipun kekuatannya dimusnahkan selepas Mosul berjaya ditawan semula oleh Tentera Bersekutu dengan dibantu tentera Iraq, IS masih menjadi ancaman utama di kawasan tertentu di Syria seperti di Deir az Zour yang bersempadan dengan Iraq masih memberi penentangan.

Begitu juga dengan Al Qaeda, yang bersekutu dengan Hayat Tahrir al Sham (HTS), kumpulan penentang terbesar di Idlib pada ketika ini. Di zaman kemuncak konflik, terdapat lebih 105 kumpulan di negara itu.

Berbeza dengan isu Palestin, yang mana tanah mereka dirampas oleh pendatang Yahudi, apa yang berlaku di Syria adalah sengketa sesama sendiri dengan pelbagai fahaman dan ideologi. Perseteruan itu hakikatnya menjadi penyumbang utama kematian di kalangan orang awam.

Bermula dari 15 Mac 2011 sehingga 31 Disember 2018, Syrian Observatory for Human Rights(SOHR) mengesahkan lebih 560,000 telah terbunuh.

Mengulas perkara yang sama, Syrian Network for Human Rights (SNHR) pada awal tahun ini melaporkan 4,162 orang telah menemui ajal di tangan tentera regim Bashar al Assad pada 2018.  Selain itu kumpulan pelampau Islam turut menjadi penyumbang terbesar kepada jumlah korban pada tahun lalu.

Dianggarkan 478 rakyat Syria telah menjadi mangsa. Daripada jumlah itu, seramai 446 orang mati angkara IS. Ia membabitkan 82 nyawa kanak-kanak dan 41 wanita. Manakala 32 lagi dibunuh Hayat Tahrir al Sham (HTS), sekutu Al Qaeda.

Sementara itu, tentera Rusia pula bertanggungjawab menyebabkan kematian 467 orang termasuk 169 kanak-kanak dan 51 wanita. Begitu juga dengan Tentera Bersekutu yang dipimpin Amerika Syarikat.

Sekurang-kurangnya 417 orang telah terbunuh dalam pelbagai operasi yang dilancarkan bagi menggempur IS. 175 daripada mereka adalah kanak-kanak. Turut berada disenarai teratas, kumpulan bersenjata Kurdish yang bertanggungjawab menyebabkan kematian 285 nyawa.

Tidak terkecuali Free Syrian Army (FSA), yang mewakili pakatan penentang anti kerajaan di Syria. Sekurang-kurangnya 48 orang dilapor mati di tangan mereka. Dalam laporannya, SNHR  berkata, 1,107 orang lagi termasuk 247 kanak-kanak dan 145 wanita telah dibunuh pelbagai pihak yang bertelagah.

Jika diteliti, penentangan selama lapan tahun terhadap pentadbiran Damsyik tidak memihak kepada kumpulan anti kerajaan. Resolusi demi resolusi di Majlis Keselamatan Pertubuhan Bangsa-Bangsa Bersatu (PBB), sidang di Geneva serta di Sochi tidak memberi sebarang kesanpun kepada keganasan yang berlaku.

Bahkan kemasukan tentera Rusia sejak 2015, telah membantu dengan lebih berkesan Bashar untuk mengukuhkan cengkaman di kawasan yang dulunya jatuk ke tangan kumpulan anti kerajaan. Sedikit demi sedikit mereka dihalau ke utara. Pada ketika ini, kedudukan sebahagian besar mereka yang terkepung di Idlib semakin tertekan dengan asakan bertubi-tubi dari regim dan sekutunya, Rusia.

Ia menyaksikan kedudukan regim terhadap rakyat Syria semakin kukuh namun nasib lebih 12 juta pelarian yang menjadi mangsa konflik sama seperti sebelumnya, tidak tentu hala.

Mungkin pada 2019 polar sebahagian besar pelarian dalam negara (IDP) tidak seperti dengan tahun-tahun sebelumnya kerana mereka telah dipindah secara paksa dari Timur Ghoutah, Yarmouk, Hama, Homs dan lain-lain tetapi kesan kemusnahannya lebih teruk.

Keadaan di Idlib misalnya amat kritikal kerana pada masa kini terdapat lebih 3.7 penduduk dan pelarian berlindung di situ.

Kepadatan yang tinggi menyebabkan sumber yang ada tidak dapat menampung keperluan. Sebahagian besar mereka terpaksa bergantung ihsan pertubuhan bukan kerajaan (NGO) dari serata dunia untuk kelangsungan hidup.

Meskipun keadaannya amat mendesak, perhatian yang diberikan semakin suam-suam kuku. Lihat sahaja perkembangan terkini.

Sejak 9 Februari lalu, sehingga 15 Mac 2019 berapa kerat laporan pembantaian ke atas orang awam di Al Boghouz, Deir az Zour oleh tentera SDF dan Tentera Bersekutu serta serangan regim Bashar di Idlib mendapat perhatian media antarabangsa.?

Penggunaaan bom fosforus ke atas orang awam oleh mereka kali ini seakan direstui kerana tiada langsung bangkangan daripada pemimpin negara lain, apatah lagi untuk diusul ke Majlis Keselamatan Pertubuhan Bangsa-Bangsa Bersatu (PBB) untuk mengutuk perbuatan itu.

Oleh itu, apa yang tertera di peta Syria adalah kawasan de–escalation zones‘ atau zon bebas perang serta demilitarized zones (DMZ) atau zon bebas tentera hanya bersifat penampan. Ia tidak selamanya melindungi nyawa orang awam yang menyelamat diri dari konflik sekiranya tiada penyelesaian.

Apakah suara-suara mereka yang berjuang untuk menegak hak rakyat yang dirampas regim semakin tenggelam dengan strategi serta percaturan kuasa besar?

Tanpa kesatuan sesama sendiri, aspirasi rakyat Syria untuk menegakkan keadilan akan sia-sia. Kini selepas lapan tahun, isu yang paling besar adalah menangani krisis kemanusiaan pasca konflik.  Namun tanpa kerjasama kumpulan penentang, bagaimana ia akan dapat direalisasikan.?

*  RAZALI AWANG  ialah perunding Media Syria Care

PENAFIAN: Hijrah Online tidak bertanggungjawab terhadap pendapat
 yang diutarakan melalui rencana ini. Ia adalah pandangan peribadi
penulis dan tidak semestinya menggambarkan pendirian kami. Segala risiko
 akibat komen yang disiarkan menjadi tanggungjawab penulis.


KES ADIB : 12 INDIVIDU AKAN DIPANGGIL SEMULA JIKA ADA PETUNJUK BAHARU

KUALA LUMPUR :  Polis akan memanggil semula individu yang pernah ditahan berhubung siasatan kes kematian anggota bomba Muhammad Adib Mohd Kassim, sekiranya mendapat petunjuk baharu.

Ketua Penolong Pengarah Bahagian Pendakwaan dan Undang-Undang D5 Jabatan Siasatan Jenayah (JSJ) Bukit Aman SAC Mior Faridalatrash Wahid berkata pihaknya menahan 12 individu sebelum ini untuk membantu siasatan dan mereka dibebaskan dengan jaminan polis.

“Pihak polis akan teruskan siasatan dan jika ada keterangan lain yang menyokong (siasatan kes itu), polis akan panggil mereka semula,” katanya dalam sidang media di Bukit Aman hari ini.

Ditanya kemungkinan 12 individu itu melarikan diri, beliau berkata tiada sebab untuk mereka melarikan diri.

“Saya tak nampak isu mereka ingin larikan diri kerana polis telah jalankan siasatan dan mendapati tiada keterangan jelas untuk kaitkan 12 individu ini dengan kejadian itu.

“Jadi tiada sebab untuk mereka melarikan diri ke luar negara dan saya minta semua pihak untuk tidak keluarkan sebarang kenyataan kerana siasatan sedang dijalankan,” katanya.

Pada Jumaat Mahkamah Koroner Shah Alam memutuskan kematian Muhammad Adib, yang parah dalam rusuhan ketika kekecohan di tapak Kuil Sri Maha Mariamman, USJ 25, Subang Jaya, dekat sini, tahun lepas, adalah akibat perbuatan jenayah yang dilakukan lebih dua atau tiga individu tidak diketahui.

Susulan itu, Ketua Polis Negara Tan Sri Abdul Hamid Bador berkata PDRM akan mengambil tindakan sewajarnya untuk menyiasat dan mengenal pasti pihak yang terbabit dalam kematian Muhammad Adib. — BERNAMA


ANWAR MINTA RAKYAT KELANTAN BUAT KEPUTUSAN DEMI MASA DEPAN DIRI, ANAK-ANAK

TANAH MERAH: Perdana Menteri Datuk Seri Anwar Ibrahim meminta rakyat Kelantan membuat keputusan demi kebaikan diri sendiri dan masa depan anak-anak mereka pada Pilihan Raya Negeri Sabtu ini.

Beliau berkata rakyat negeri itu perlu meneliti sebab Kelantan masih jauh ketinggalan berbanding negeri lain terutama Perak, Johor, Selangor dan Pulau Pinang.

“Mengapa negeri lain maju? Jawapannya pemerintah tidak fikir ke depan, tak ada rancangan yang baik, yang ada hanyalah cerca orang, fitnah kepada orang,” katanya ketika berucap pada Jelajah Perpaduan MADANI di Batang Merbau di sini malam ini.

Turut hadir Timbalan Perdana Menteri Datuk Seri Dr Ahmad Zahid Hamidi, yang juga Pengerusi Barisan Nasional (BN), dan Pengerusi BN Kelantan Datuk Ahmad Jazlan Yaakub.

Anwar, yang juga Pengerusi Pakatan Harapan, berkata rakyat juga tidak seharusnya terus terpengaruh dengan isu agama dibawa oleh parti politik.

“(Masih guna) syurga dan neraka puluhan tahun dah ni, nak masuk syurga dan neraka bukan (ditentukan) parti,” katanya.

Perdana Menteri turut melahirkan keyakinan bahawa Kerajaan Perpaduan akan kekal mentadbir negara dalam tempoh lima tahun ini.

Katanya parti-parti dalam Kerajaan Perpaduan telah menyatakan komitmen mereka untuk mengekalkan kerjasama itu.

Terdahulu, Anwar meluangkan masa menghadiri Majlis Ilmu dan Selawat di Madrasah Ribat Al Musthofa, Kampung Bagan Bawah, Pulai Chondong, Machang.

Beliau turut bersama warga madrasah itu menunaikan solat Maghrib secara berjemaah.–AlHijrah Online


PELATIH INDUSTRI DI GLC, PEJABAT KERAJAAN TERIMA ELAUN PERANTISAN RM800

PUTRAJAYA:  Pelajar yang menjalani latihan industri di pejabat kerajaan dan syarikat berkaitan kerajaan (GLC) akan diberi elaun perantisan minimum RM800 sebulan, kata Perdana Menteri Datuk Seri Anwar Ibrahim.

Berucap di Majlis Libat Urus Belanjawan 2024 di sini hari ini, Anwar yang juga Menteri Kewangan berkata kementeriannya telah menetapkan supaya semua syarikat GLC untuk berbuat demikian bagi meringankan beban pelajar daripada keluarga tidak berkemampuan dan miskin.

“Saya nak merayu kepada syarikat di luar yang mengambil pelatih industri. Jadi untuk permulaan, pelatih industri memang tiada bayaran, itu betul dan ini untuk pendedahan.

Tetapi ada yang mereka datang daripada keluarga miskin, malah dalam beberapa dialog saya di universiti, mereka merayu, sudah habis belajar, tiada lagi pinjaman dan bantuan Perbadanan Tabung Pendidikan Tinggi Nasional (PTPTN).

Untuk menunjukkan teladan yang baik, Anwar berkata Kementerian Kewangan menetapkan secara dasar supaya semua syarikat GLC yang mengambil pelajar yang menjalani praktikal atau latihan industri untuk membayar elaun perantisan minimum RM800 sebulan.

“Jadi untuk kerajaan dan syarikat GLC elaun perantisan minimum RM800 sebulan untuk semua pelatih industri,” katanya.

Pada masa sama, beliau meminta GLC yang menyediakan 35,000 peluang pekerjaan untuk mengambil pelajar lepasan Program Latihan Teknikal dan Vokasional (TVET) bekerja.

“Saya minta semua GLC beri laporan berkala berapa jumlah yang diambil supaya sasaran kita untuk memperolehi 35,000 pekerjaan dapat dipenuhi,” katanya.

Anwar dalam pada itu berkata Bank Simpanan Nasional akan meluncurkan Program Geran Padanan Pendigitalan Perusahaan Mikro, Kecil dan Sederhana dengan peruntukan RM100 juta pada Ogos depan.

“Sejumlah peruntukan juga dikhususkan untuk menggalakkan penjaja kecil aktif dalam pemasaran digital serta melanggan aplikasi pendigitalan, perniagaan seperti sistem jualan terminal tempat jualan, perakaunan dan pengurusan inventori,” katanya.

Anwar berkata satu pengumuman mengenai pendekatan baharu untuk memastikan terdapat peningkatan produktiviti padi dan beras negara akan dibuat sewaktu kunjungannya ke Kedah esok.

“Selagi kita guna teknologi sama, pendekatan sama, maka jumlah subsidi untuk rakyat miskin  akan ditanggung berpuluh tahun.

“Maka akan diadakan satu pendekatan baru untuk memastikan ada peningkatan produktiviti untuk padi dan beras negara, katanya.

Sementara itu, Timbalan Menteri Kewangan Datuk Seri Ahmad Maslan pada sidang media selepas majlis libat urus itu berkata adalah menjadi harapan kerajaan agar GLC melaksanakan  elaun perantis RM800 pada kadar segera.

Katanya, kadar RM800 tersebut sedikit sebanyak akan membantu pelatih untuk menampung kos pengangkutan dan penginapan, pada masa sama tidak akan memberikan impak yang besar terhadap kedudukan kewangan GLC terlibat.

“Kita harap GLC boleh laksana serta-merta tapi untuk syarikat lain seperti syarikat swasta kita tunggu pengumuman bajet (Belanjawan 2024) nanti,” katanya.–AlHijrah Online


MUSIM TENGKUJUH: 186 KAWASAN BERISIKO KEPALA AIR SELURUH NEGARA DITUTUP MULAI NOVEMBER

KOTA BHARU: Sebanyak 186 kawasan berisiko kepala air di seluruh negara akan ditutup bermula November hingga Januari tahun depan, kata Menteri Tenaga dan Sumber Asli Datuk Seri Takiyuddin Hassan.

Beliau berkata Jabatan Mineral dan Geosains juga telah memberi amaran kepada penduduk setempat supaya tidak melakukan sebarang aktiviti pada musim tengkujuh di kawasan rekreasi yang berisiko berlakunya kepala air.

“Saya dimaklumkan, peristiwa kepala air akan berlaku dalam tempoh 30 tahun sekali seperti kejadian di Baling, Kedah.

“Lokasi yang berisiko itu akan ditutup termasuk Gunung Stong di Kuala Krai dan Jeram Linang di Pasir Puteh,” katanya.

Takiyuddin berkata demikian kepada pemberita selepas Majlis Perasmian Program Seminar Pemerkasaan Ekopelancongan Sumber Asli di Pantai Cahaya Bulan di sini yang turut dihadiri Timbalan Ketua Setiausaha (Sumber Asli) Kementerian Tenaga dan Sumber Asli Abdul Wahid Abu Salim.

Semalam, Menteri Dalam Negeri Datuk Seri Hamzah Zainudin berkata pihaknya telah mengenal pasti sebanyak 5,500 lokasi ‘hotspot’ banjir di seluruh negara termasuk 186 kawasan berisiko kepala air. –AlHijrah Online


FATWA TIDAK BERCANGGAH DENGAN NILAI-NILAI KONSEP BANGSA JOHOR – SULTAN JOHOR

JOHOR BAHRU: Sultan Johor, Sultan Ibrahim Sultan Iskandar bertitah bahawa fatwa melarang umat Islam mengambil bahagian dalam ritual agama lain di negeri ini tidak bercanggah dengan nilai toleransi, perpaduan dan persefahaman antara agama.

Titah baginda, kepelbagaian kaum dan agama dianuti rakyat berbilang kaum seperti di bawah konsep Bangsa Johor akan sentiasa diiktraf dan dihormati di negeri ini.

“Fatwa itu hanya melarang umat Islam daripada mengambil bahagian dalam ritual agama lain. Ia adalah garis panduan untuk mereka. Meraka masih boleh menghadiri majlis perayaan agama lain.

“Agama lain juga mesti menghormati sensitiviti umat Islam. Ia adalah jalan dua hala. Kita mesti peka terhadap kewajipan agama masing-masing untuk berbaik-baik,” titah Sultan Ibrahim, dalam kenyataan menerusi Facebooknya, hari ini.

Baginda bertitah semua agama menekankan nilai-nilai murni seperti belas kasihan, hormat-menghormati, toleransi, kesederhanaan dan kebaikan.

Sultan Ibrahim turut bertitah rakyat Malaysia harus memberi tumpuan terhadap nilai-nilai bersama ini yang menyatukan masyarakat dan bukannya perbezaan kaum atau agama.

“Saya harap dengan penjelasan ini, kita dapat menghentikan sebarang kekeliruan mengenai fatwa baharu itu kerana ia hanya menjelaskan perkara yang dibenarkan kepada umat Islam dan dilarang dalam Islam.

“Jika anda masih keliru, sila berjumpa Mufti negeri untuk penjelasan lanjut,” titah baginda.

Sultan Ibrahim telah memperkenan fatwa tersebut yang dikeluarkan oleh Majlis Agama Islam Johor (MAINJ), semalam. — AlHijrah Online